text:
Søkt verður eftir:
• Frítíðaravloysarum til røktina á Korndalsbýlinum á Eiði og Mørkina í Streymnesi, í tíðarskeiðnum frá 1. juni (ella eftir nærri avtalu) og fram til 31. august 2018.
o Avloysarar, sum bert kunnu arbeiða í vikuskiftisvaktum, eru eisini vælkomnir at søkja.
• Avloysara innan reingerð til Mørkina í Streymnesi, at byrja skjótast gjørligt. Brøkur eftir nærri avtalu.
• Sjúkrarøktarfrøðingi, heilsurøktara ella heilsuhjálpara – brøk 0,7, í farloyvisstarv
frá 1. juni til 31. desembur 2018.
Starvsøkið
• VEKS Eystur (Eiðis- og Sunda Kommuna)
Arbeitt verður í skiftandi vaktum og í vikuskiftum. Frítíðaravloysarar, sum bert kunnu arbeiða vikuskiftisvaktir, eru eisini vælkomnir at søkja.
Setanar- og lønarviðurskifti
Størvini verða sett sambært sáttmála við avvarandi fakfelag.
Upplýsingar
Nærri upplýsingar um starvsinnihald fáast við at venda sær til Miu Pedersen á tlf. 793231.
Umsókn
Skrivlig umsókn við avritum av prógvum, cv, viðmælum v.m. kann sendast til
This email address is being protected from spambots. You need JavaScript enabled to view it.
ella til
Heimatænastan í VEKS
Bakkavegur 59
350 Vestmanna
Freist
Umsóknir skulu vera okkum í hendi í seinasta lagi mánadagin 28. mai 2018 kl. 12.00
Upplýsingar um VEKS og virksemi okkara, er á heimasíðuni www.veks.fo
Heimatænastan í VEKS er eitt kommunalt samstarv innan eldraøkið millum Vestmanna- Eiðis-, Kvívíkar- og Sunda Kommunu.


c: text/html

text:
Ein fíggjarlóg fyri allar føroyingar
Avlop var sum kunnugt á Fíggjarlógini fyri árið 2016, og fyri 2017 vísa nýggjastu tølini 205 milliónir í yvirskoti. Slíkt yvirskot hevur ikki sæð sín líka í mong ár! Um vit hyggja árini frá 2008-2015, so hava allar fíggjarlógirnar havt hall, men við hesari fíggjarlóg og játtanarkørmunum hjá hesum landsstýrinum fram til 2021, so fer Føroya fólk at síggja vaksandi avlop, íløgur í fólkavøkstur og sjálvbjargni. Vit síggja eisini á fíggjarlógini fyri 2017, at ríkisveitingin verður lutfalsliga minni partur av tí føroyska búskapinum.
Sjálvbjargnar, samhaldsfastar og tíðarhóskandi Føroyar
-tað lovaði henda samgongan!
Vit lovaðu Føroya fólki, at vit skuldu lætta um hjá lág- og miðalløntum, og tað gjørdu vit bæði í 2016, tá hesir borgarar fingu ein skattalætta á 137 mió, sum eisini er ein partur av okkara búskaparvøkstri. Frá 1. jan hækkar barnafrádrátturin til børn undir skúlaaldur við 42%, úr kr. 6.500 upp í kr. 9.200 pr. barn árliga pr. barn undir 7 ár. Henda samgonga hevur bøtt um korini hjá teimum fíggjarliga sperdu familjunum, hevur givið teimum ringast stæddu familjunum ein glotta í dagligdegnum, ið tey veruliga hava brúk fyri, eisini nú tað stundar til jóla.
Búskapargrunnurin er nú samtyktur, og fyrstu 23 mió er komnar í hann. Eftir fíggjarlógini í 2017, og við hesum uppskotinum koma einar 40 milliónir afturat í grunnin í 2017 av tí stóra avlopinum. Barsilsskipanin er longd við 6 vikum, og hetta fegnast nógvar føroyskar familjur um. Lestrarstuðulin til okkara ungu, framtíð okkara, er hækkaður, og næstu 3 árini kemur lestrarstuðulin at vera á kappingarførur við okkara grannalond. Fróðskaparsetrið fær 4 milliónirii oøktari játtan til nýggjar útbúgvingar. Vit økja játtanina til fiskivinnuroyndir, vinnugransking, marknaðarføring av Føroyum sum maritimur tænastudepil og til talgilding av Føroyum. Akfarsskráin á lendingini í Svínoy verður gjørdur. Demensætlanin er tryggjað. Tað verður lættari at gerast íverksetari, føroyska rossið fær stuðul, og skúlabókagerð til miðnám fær nakað meir, Kris verður ment o.s.fr. Her er almikið av frálíkum ætlanum og málum fyri 2017.
Skúla- og mentanarpakkin
Samgongan hevur ætlanir um at styrkja møguleikarnar úti um landið. Tí avgjørdi samgongan í millum aðru og triði viðgerð at seta pening av til at fyrireika ymsar skúlaaætlanir kring landið, so betri grundarlag verður undir einum virknum skúlapolitikk komandi ár. Peningur verður settur av at fyriskipa Húsarhaldsskúla í Klaksvík, so byggingin kann fremjast í 2018, og ikki í 2022, sum undanfarna samgonga hevði í síni íløguætlan. Játtaður verður peningur at fyrireika eftirskúla í Suðuroy, til ítróttarháskúlan í Vági og til ferðavinnuútbúgving í Vestmanna, -eitt framfýsið og spennandi tiltak. Musikkskúlin fær økta játtan, og Sjónám í Klaksvík fær 750 tús. kr. til ábøtur á hylin, ið skal emaljerast.
Fíggjarlógin fyri 2017 speglar virðisøking, varsemi og sjálvbjargni, tó ymiskt ivaleyst kundi verið betri. Eg fari at ynskja øllum eini gleðilig jól og eitt happadrúgt komandi ár.
Óluva Klettskarð

robotstxt: allowed

filter: keep


text:
SUMMARLOMB
Í samband við tiltakið Summarlamb í Fútastovu 2016 flettu vit 10 lomb úr Heygshaga hjá Búnaðarstovuni tann 12. august 2016.
Trý av lombunum hava gingið á bønum síðani lembing. Hini 7 lombini eru øll úr haganum. Av teimum 10 flettu lombunum eru 5 tvílembulomb, 2 eru gjólingslomb og trý eru einlembulomb.
Miðal dagligur vøkstur hjá lombunum á bønum er 339 gramm. Hjá teimum úr haganum er miðal dagligur vøkstur 284 gramm.
Niðanfyri er talva yvir vektirnar á lombunum eins og yvirlit yvir vøkstur síðani lembing.
Lomb av bønum
Lomb úr haganum
* eingin vekt
« Aftur


text:
U15: Endaðu við tryggum sigri
ítróttur28-05-2017 - 09:39 - Jóanis Nielsen
Føroyska U15-landsliðið við dreingjum vann seinasta dystin í Esbjerg Elite Cup. Úrslitið ímóti A27 gjørdist 3-0 til Føroyar. Kristin Jansson og Jørgen Nielsen skoraðu føroysku málini.
-Dreingirnir hava fingið sterka mótstøðu í hesi kappingini, og eg ivist onga løtu í, at hetta er við til at menna teir sum fótbóltsspælarar, sigur Øssur Hansen, venjari hjá U15-landsliðnum við dreingjum, við heimasíðuna hjá FSF.
Farnu dagarnar hevur føroyska U15-liðið tikið lut í Esbjerg Elite Cup 2017. Kappingin er fyri úrvalslið úr Danmark og øðrum norðanlondum. Talan er um eina sterka kapping, har tað bara eru lið, ið fáa innbjóðing til kappingina, sum sleppa at luttaka.
Á skránni hava verið fýra dystir, og úrtøkan gjørdist til ein sigur, ein javnleik og tvey tap. Liðið tapti fyri Vejle BK og Lyngby BK, spældu javnleik 3-3 ímóti Haderslev FK, meðan tað í seinasta dystinum gjørdist til ein tryggan 3-0 sigur á A27 (úrmælingasamstarv millum Kastrup BK, Dragør og AB Taarnby).
Málini ímóti A27 skoraðu Kristin Jansson (AB), sum gjørdi tvey, og Jørgen Nielsen (NSÍ). Føroyska liðið var betri, og sigurin kundi saktans verið størri. Millum annað brendu okkara dreingir tvey brotsspørk. A27 fekk eisini møguleikan úr ellivu metrum, men heldur ikki teirra brotssparksskjútti rakti málið.
Næsta uppgáva hjá føroyska U15-landsliðnum við dreingjum verður væntandi seinast í oktober. Tá er ætlanin at fáa í lag tveir venjingardystir ímóti Íslandi.


text:
Átrúnaður
Átrúnaður ella religión snýr seg um, at menniskjað á ein ella annan hátt stendur í samband við maktir uttanfyri menniskjað, sum hava ávirkan á lív og umstøður menniskjans. Menniskju hava til allar tíðir havt sinar átrúnaðir. Fra nátturureligion og persónligum spiritualiteti til trúnna á fleiri gudar til trúnna á ein Guð.
Fyri hvønn átrúnað sær kann ein hyggja at ymsum síðum, t.d. læru, ritualum, menniskjafatan, gudsfatan o.s.fr.
Dømir um átrúnaðir[rætta | rætta wikitekst]
- Ayyavali
- Ásatrúgv
- Bahá'í Trúgvin
- ☸ Buddisma
- ॐ Hinduisma
- ☪ Islam
- ࿗ Jainisma
- ✡ Jødadómur
- Klassiskar gudalærur
- Konfusianisma
- ✝ Kristindómur
- Rastafarilæran
- Shintoisma
- ☬ Sikhisma
- ☯ Taoisma
Átrúnaður í Føroyum[rætta | rætta wikitekst]
Høvuðsgrein: Átrúnaður í Føroyum
Flestu føroyingar hoyra til fólkakirkjuna. Av teimum, sum hoyra til fólkakirkjuna, eru kanska umleið 10% knýtt at Heimamissiónini. Hin føroyska heimamissiónin er føroyska greinin av Dansk Indremission. Eini 12 % av føroyingum halda seg til Brøðrasamkomuna. Hesi standa fyri tað mesta uttanfyri fólkakirkjuna.
Í Føroyum eru fleiri trúarbólkar - nógv teir flestu kristnir.
Aðrir trúarbólkar í Føroyum eru:[rætta | rætta wikitekst]
- Adventistarnir
- Bahá'í
- Hvítusunnusamkoman - eisini nevnd "pinsarnir"
- Jehova Vitni
- Katólska kirkjan


text:
Orð: Gustaf Palmquist
Lag: Ira D. Sankey
Týtt: Victor Danielsen
1. Ein vinur er, sum aldri svíkja kann meg,
hans hjarta heitan kærleik til mín ber,
tó hann so ofta vilstan, kaldan fann meg –
av øllum vinum hesin bestur er.
2. Hann kallar meg sín vin, sín egna bróður,
og Jesus Kristus er hans dýra navn;
hann elskar eymari enn nøkur móðir,
og meg og mítt eg leggi í hans favn.
3. Ja, mína sál bant synd og deyðin myrki,
men meg úr fangabondum loysti tú;
tú deyð og Satan vanst við himmalstyrki –
ver glað, mín sál, tín neyð er farin nú!
4. Ja, Kristus sjálvur er mín rættferð blivin
á trónuni har við Guds høgru hond;
og aldri nakar úr hans hond er rivin,
tí hvør kann sigra yvir Harrans Ond!
5. Halleluja! eg nú kann glaður syngja;
prís, æra, tøkk, áh, Jesus, veri tær! –
Til eg, har eingir skuggar longur tyngja,
við øllum frelstum teg tilbiði har.


text:
Mikudagin 21. februar verður Open Mic/Open Stage í Reinsarínum. Gestir hetta kvøldið eru Mathias Aanundsen Hagen Quartet. Eftir teirra framførslu er pallurin opin, og møguleiki er hjá fólki, ið hava okkurt at framføra at gera tað.
Mathias Hagen er saksofonleikari og tónaskald úr Noregi. Hann hevur verið við í nógvum ymiskum verkætlanum og er virkin á unga norðurlendska jazz pallinum. Teir, ið manna bólkin eru; Mathias Aanundsen Hagen
(NO) á tenor saksofon, Kim Kristensen (DK) á klaver, Arnold Ludvig (FO) á frettless bassi og Rógvi á Rógvu (FO) á trummum.
Tiltakið er fyri øll tey, ið vilja sleppa at frambera fyri øðrum. Hetta er fyri eitt nú sangskrivarar, yrkjarar, søgu sigarar og skemtarar til at framføra egið tilfar, nýtt eins væl og gamalt. Tiltakið er ætlað at vera ein kreativur verkstaður, har høvi er til at royna nýggj hugskot í einum umhvørvi saman við samhugaðum listafólki.
Skráin er hendan:
19:30 – Tilmelding
20:00 – 20:30: Mathias Aanundsen Hagen Quartet
20:30 – 20:45: MonkeyRat Duo
21:00 – 22:30: Open Stage/Open Mic
Tiltakið er ókeypis og øll eru vælkomin, eisini tey, ið bara vilja lurta og hyggja.
Stuðlað tiltakinum hava Føroysk Tónaskøld og Okkara.


text:
Tú kanst bert bíleggja mynd á kortið til verandi kort og kanst rokna við at fáa kortið uml. 14 dagar upp til ein mánaða aftaná, tú hevur bílagt tað.
Tað er týdningarmikið, at tú lesur reglugerðina fyri myndakort, áðrenn tú byrjar. Soleiðis sleppur tú undan at bíleggja eitt kort, sum ikki verður góðtikið.
Reglugerð fyri myndakort
Fyri at kunna fáa kort við egnum sniði eru nakrar treytir viðvíkjandi upphavsrætti, vørumerkjum o.ø, sum skula haldast.
Eik búmerkið eigur at síggjast týðiliga á kortinum. Sæst búmerkið ikki nóg væl, tilskilar Eik sær rætt til at avvísa myndina.
Myndaformatið skal vera jpeg, tiff ella png. Støddin á myndini skal vera 1020 x 640 pixels, og myndin má ikki fylla meira enn 3 MB.
Her eru nøkur dømi um myndir og tekstir, sum ikki verða góðtikin:
- Nøvn, orð, slagorð ella ímyndir, sum kunnu minna um fyritøkur, felagsskapir ella vørumerki. T.d. lýsingarmyndir av bilum, motorsúkklum o.ø.
- Búmerki hjá fyritøkum ella vørumerki, tekstir ella ímyndir, sum t.d. vísa til ítróttarfeløg, felagsskapir ella vørumerki
- Myndir sum eru vardar av upphavsrætti
- Myndir av persónum krevja loyvi frá persóninum ella næstu avvarðandi. Eik gongur út frá, at slík loyvi fyriliggja, men Eik kann til eina og hvørja tíð krevja at fáa skrivligt loyvi. Tak niður váttan um samtykkið her
- Teknirøð-figurar ella keipumyndir
- Telefonnummur og t-post- og heimasíðuadressur
- Pengaseðlar
- Myndir, sum kunnu virka órógvandi fyri trygdarmerkini á kortinum
- Politiskar útsagnir, ímyndir, felagsskapir ella flokkar
- Átrúnaðarligar útsagnir, ímyndir, felagsskapir ella flokkar
- Útsagnir ella ímyndir, ið eru rasistiskar
- Harðskapur, harður ítróttur og vápn
- Blasfemi
- Ágangandi ella kynslig evni, harundir nakni av listarligum ella pornografiskum slagi
- Metalliskur bakgrundslitur
- Olympisk búmerki og líknandi
- Myndir, sum fáa kortið at líkjast einum samleikakorti
- Teldugjørdar tekningar
Eik tilskilar sær rætt til at avgera, um tann innsenda myndin kann góðtakast og hevur ikki skyldu til at upplýsa orsøkina fyri avgerðini.
Um onkur roynir fleiri ferðir at senda inn myndir, sum verða avvístar, hevur Eik rætt at syrgja fyri, at viðkomandi verður útihýstur frá skipanini.
Kostnaðir
Sí kostnaðin fyri myndakort.


text:
Um deildina
Framburðir í nútíðarsamfelagnum byggja í stóran mun á gransking og hægri útbúgvingar í náttúruvísindum og tøkni. Í menningarætlanum fyri Fróðskaparsetrið hevur Náttúruvísindadeildin miðað eftir at menna fakøki innan jarðalisfrøði, kunningartøkni og lívfrøði. Í hesum sambandi vórðu nýggjar bachelor-útbúgvingar bjóðaðar í 2008 og 2010, og nýggj vísindafólk eru sett í starv til tess at menna raðfestu frøðigreinirnar.
Ein týðandi liður í mennningarætlanini er at hava Ph.D. verkætlanir í gongd, til tess at menna granskingarførleikar hjá yngri granskarum. Ein Ph.D.-verkætlan er higartil fíggjað yvir fíggjarlóg setursins. Oljufeløg við leitiloyvum við Føroyar hava higartil fíggjað 5 Ph.D.-verkætlanir og eitt post.doc.-starv á Náttúruvísindadeildini.
Náttúruvísindadeildin húsast í Nóatúni 3 í vesturbýnum í Tórshavn. Havstovan, Vinnuháskúlin og Læraraskúlin eru nærmastu grannar. Við bili slepst niðan í Nóatún frá J.C. Svabos gøtu eftir Hornagøtu (í Hornabø), til gongu eftir gøtu frá V.U. Hammershaimbsgøtu.


text:
Heilsudepilin við Skálafjørðin - nýggj telefonnummur og heimasíða hjá kommunulæknaviðtalunum
Frá mánadegnum 5. mars hava kommunulæknaviðtalurnar hesi telefonnummur:
Kári Rasmussen, Læknaviðtala I, Heilsumiðstøðin í Runavík 47 70 10
Joan Skibenes, Læknaviðtala II, Heilsumiðstøðin í Runavík 47 70 20
Læknaviðtala III. Heilsumiðstøðin Í Runavík (frá 12. mars) 47 70 30
Læknaviðtala IV, Læknaviðtalan á Strondum 47 70 40
Mánadagin 12. mars verður heimasíðan MÍNlækni - www.minlaekni.fo - tikin í nýtslu.
Bílegg tíð og fá boð aftur, at tíðin er avtalað. Tú fært eisini eina áminning umvegis sms, beint áðrenn tú skal til lækna. Tú kanst eisini endurnýggja recept og avlýsa tíðina umvegis heimasíðuna.


text:
Stórsligin FIFA 2013 kapping í Skúlanum við Løkin.
Leygardagin 9. mars skipa vit fyri eini FIFA 2013 kapping á stórskýggja í Skúlanum við Løkin. Spælt verður á PlayStation 3. Hálvfinalurnar og finalan verða leikt í sjálvari Løkshøll á MEGA skýggjanum.
Vit byrja kl. 11:00.
Treytir/reglur:
Tveir spælarar manna hvørt lið. Bólkarnir vera samansettir við lutakasti. Hvør bólkur er mannaður við 4-5 liðum, sum leika 1 ella 2 ferðir móti hvør øðrum, alt eftir hvussu stór luttøkan er. Hvørt lið velur eitt 4½*(stjørna) ella 5*(stjørna) klub-lið og spælir við tí liðnum alla kappingina.
Nr. 1 og 2 í hvørjum bólki koma víðari. Hvør hálvleikur er 5 min.
Tilmelding:
Tilmeldingin fer fram á staðnum frá kl. 10:30. Møt í góðari tíð, áðrenn kappingin byrjar. Kostnaðurin er kr. 100 fyri hvørt liðið.
Lego Vinir
01.03.2013
FIFA 2013 kapping í Løkshøll
Stórsligin FIFA 2013 kapping í Skúlanum við Løkin.


text:
Pendla.fo og allar funkur á hesi heimasíðu eru ókeypis hjá tær at nýta. Pendla.fo er til fyri at gera tað lættari hjá tær at finna onnur at koyra saman við, frá A til B.
Tú ert vælkomin at heinta tilfar frá pendla.fo til at brúka í ymiskum høpi og miðlum, so sum tíðindamiðlum o.s.fr.
Hevur tú spurningar, ert tú vælkomin at seta teg í samband við okkum.
Vit arbeiða saman við Tórshavnar kommunu, Landsverki, Umhvørvisstovuni og Strandfaraskip Landsins.
Heinta búmerkið, myndir, tíðindaskriv o.a.
Litir á búmerki
Grønt:
- RGB: 103, 181, 73
- CMYK: 64, 0, 88, 0
- Pantone: 361 C
Myrkagrátt:
- RGB: 77, 77, 77
- CMYK: 0, 0, 0, 70
- Pantone: 7540 C


text:
20.7.08
Grand Central Terminal
Stóra tokstøðin í New York, Grand Central Station, er ein avbera vakur bygningur. Millum allar nýggju high tech og sálarleysu skýskravararnar, stendur hesin bygningur frá 1913 sum ein perla, innan og uttan. Hvør minnist ikki brotið úr filminum The Untouchables. Gamaní er scenan við barnavogninum stolin frá russiska Eisenstein, men hon tekur seg væl í hesum amerikanska nýklassikara. Trappurnar og alt umhvørvið er beint framman fyri tær. Er í brúki hvønn dag og gerst bara vakrari, um slit yvirhøvur sæst á.
at 5:48 AM
Labels: ferðafrásøgn


text:
Tá talan er um føroyskan kappróður, so var Vestmanna einaferð ein av háborgunum. 10-mannafarið Vestmenningur, 6-mannafarið Fortuna og 5-mannafarið Havfrúgvin vóru mest sum altíð við. Vakrir hvítir bátar við grønum stokki. Men nú sýnist, sum ungdómarin í Vestmanna ikki tímir at rógva um kapp, tí bara ein gentumanning úr Vestmanna rør í summar. Nevndarlimur sigur mær, at ein av orsøkunum er eisini stóri aldurmunurin í dreingja-og genturóðrunum.
Havi hugt í hagtølini, og 10-mannafarið Vestmenningur róði seinast í 2014, tó at báturin er mannaður við eldri rógvarum á ólavsøku. Tað kann ikki vera hondbólturin, sum er forðingin, tí fyri ikki so nógvum árum síðani spældu vestmenningar hondbólt um veturin og róðu um kapp um summarið.
Tey hava frálíkar umstøður í Vestmanna. Gott neyst við venjingaramboðum, góðar bátar, og folk eru eisini í felagnum, sum vilja hjálpa teimum ungu. Men einki bítur á, sigur nevndarlimur.
Seinnu árini hava fleiri vestmannabátar róð, og vit hava sæð bæði Fortunu við monnum og kvinnum og Havfúnnna við gentum og dreingjum. Kann nevna, at kvinnurnar umborð á Havfrúnni vunnu meistaraheitið bæði í 2012 og 2013.
Vestmenningurin sigur, at ein av trupulleikunum er eisini aldursmunurin í dreingja-og genturóðrunum. Vit høvdu tildømis góða barnamanning, sum á sinni vann alt, men tá so nakrir rógvarar vóru ov gamlir, var torført at manna bát, tí rógvarar sóu seg ongan møguleika hava ímóti átjan ára gomlum ”monnum”.
Áhugavert hjá mær at hoyra hetta úr Vestmanna, tí í mín skriving havi eg óteljandi ferðir gjørt vart við júst hetta. Men fólk sita bara hendur í favn og lata standa til. Kann bara endurtaka, at trupulleikin er nógv størri, enn fólk gera sær far um. Vit mugu gera okkum ongantíð ov skjótt, og vit mugu læra av øðrum ítróttagreinum.
Annars sá eg í fjør Vestmenning mannað við eldri rógvarum rógva á ólavsøku. Hugaligt at síggja vakra 10-mannafarið, men eisini við sorgblídni, tí kappróður hevur so djúpar røtur í Vestmanna. Tað átti at borið til at mannað 10-mannafarið og útvega fleiri ungdómsmanningar. Føroyskur kappróður hevur so sanniliga brúk fyri bátunum úr Vestmanna. (Vagnur)


text:
Í føroyskum hava børnini gjørt sína egnu ”faldibók”, sum tey skulu skriva í til fríggjadagin 08..september. ”Faldibókin” liggur í einum plastlumma í taskuni.
Evni er: Summarið 2017. Veljið sjálvi hvat tit fara at siga frá. Tað kann vera ein dagur, ein vika, osv. Tú hevur frítt spæl.
Her er ein leinkja, ið vísir onkur hugskot, hvat tey kunnu skriva í og prýða faldibókina við:
Hugskotini eru á facebook. "Foldebøger i undervisningen"
Minnist til at hyggja í penalarhúsið um alt er í.
Vinarliga lesið hesar meginreglur saman við børnum tykkara
Meginreglur fyri telefonnýtslu á Skúlatrøð
Endamál:
· At telefonir ikki órógva undirvísingina
· At telefonir ikki gera, at næmingarnir gerast kropsliga óvirknir í fríkorterunum
· At næmingarnir eru meira saman sosialt í fríkorterunum
· At áseta, í hvønn mun telefonin kann verða eitt amboð í undirvísingini
· At tálma happing á netinum
Hesar reglur eru galdandi viðvíkjandi telefonnýtslu:
1.-7. flokkur:
· Um næmingur hevur telefon við í skúla, skal hon verða beind burtur og ikki órógva í tíma og fríkorteri
· Um næmingur skal nýta telefonina, skal hetta fyrst avtalast við starvsfólk skúlans
8.-10. flokkur:
· Um næmingur hevur telefon við í skúla, skal hon verða beind burtur og ikki órógva í tímunum
· Um næmingur skal nýta telefonina í tímunum, skal hetta verða eftir avtalu við starvsfólk skúlans
· Tá ið næmingar eru á øki, har 1. – 7. fl. vanliga heldur til, eru reglurnar fyri 1. - 7. fl. galdandi
Atgerðir:
· Um reglurnar ikki verða hildnar, verður telefonin tikin og løgd á skrivstovuna, har foreldur/verji skulu heinta hana
Hesar meginreglur eru samtyktar á fundi í skúlastýrinum tann 06.06.17
Tit mugu endiliga ringja til mín, um okkurt er, sum tit ivast í.
Vinarliga
Anja, 217848


text:
Fyrstu sjey mánaðir í ár var útflutningurin 4,890 mia. kr. Tað 477 mió. kr. meir enn sama tíðarskeið í fjør og svarar til ein vøkstur á 11%. Samstundis var innflutningurin 4,145 mia. kr., tað eru 462 mió. kr. ella 13% meir enn í fjør. Hetta tíðarskeiðið var sostatt avlop á handilsjavnanum við 745 mió. kr. higartil í ár, samanborið við 730 mió. í fjør.
Fiskaútflutningurin vaks 15% í virði men minkaði 15% í nøgd
97% av øllum vøruútflutninginum vóru fiskavørur fyrstu sjey mánaðir í ár, og var hesin útflutningurin 613 mió. kr. størri enn í fjør, svarandi til ein vøkstur á 15%.
Størsti vøksturin er av aldum laksi og uppsjóvarsløgunum makreli og sild.
Innflutningurin av brennievni vaks við yvir 50%
Vit hava innflutt fyri 462 mió. kr. meiri teir fyrstu 7 mánaðarnir í ár, samanborið við í fjør. Tað er ein vøkstur á 13%. Tá skip og flogfør ikki verða tald við, er vøksturin 11%.
Nógv størsti vøksturin við 186 mió. kr. ella heili 51% er av brennievni, og er tað bæði prís- og nøgdarbroytingar, sum eru orsøkin til tað. Eisini er tað innflutt munandi meira av bilum. Har er vøksturin 31% ella 76 mió. kr.
Til beinleiðis húsarhaldsnýtslu er vøksturin 7%. Har er tað serliga tær hálvdrúgvu (t.d. klæðir) og drúgvu (t.d. búnýti) nýtsluvørurnar, sum vit hava keypt meiri av.
Innflutningurin av tilfari til byggivinnuna og av maskinum og amboðum er minkaður higartil í ár, samanborið við sama tíðarskeið í fjør.
Her kann viðmerkjast at innflutningurin av hesum vørum var óvanliga høgur í fjør, so hóast tað minkar í ár, er framvegis talan um, at innflutningurin av byggitilfari og maskinum og amboðum er høgur, samanborið við árini frammanundan.
Dagførd og útgreinað hagtøl um útflutningin og innflutningin eru at finna í hagtalsgrunninum her.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Flaggdagshaldið 2017
24.04.2017
Flaggdagshald verður uttan fyri Miðhøllina í skúlanum í Frammibø flaggdagin 25. apríl kl. 13.00.
Rigmor Rasmussen, varaskúlastjóri, heldur flaggdagsrøðuna, og Vestmanna Hornorkestur luttekur.
Beint aftan á sjálvt flaggdagshaldið verður eins og undanfarin ár skipað fyri renning. Sí renniteinarnar niðanfyri.
Vestmanna Kommuna bjóðar rennarunum vatn og frukt aftan á renningina.
Vestmanna Kvøldskúli skipar fyri framsýning av handaligum arbeiði í skúlastovuni inni av Miðhøllini. Latið verður upp, tá ið rennararnir eru farnir avstað.
Tey, ið hava lutir til framsýningina, verða biðin um at lata teir inn í Miðhøllini mánakvøldið 24. apríl kl. 19.
Stuðulsrógving
Í samband við Flaggdagshaldið hjá Vestmanna Kommunu, sum verður týsdagin 25. apríl, fara ungu rógvararnir at rógva stuðulsrógving. Hetta verður í Miðhøllini.
Um fólk ikki hava fingið teknað stuðulsbræv áðrenn Flaggdagin, eru møguleiki at gera hettar á staðnum, meðan róð verður.
10. flokkur tiltak í ítróttarhøllini
10. flokkur í Vestmanna Skúla skipar fyri rimmar tiltaki í ítróttarhøllini flaggdagin.
Á skránni er m.a. kaffisøla, tónleikur, loppumarknaður, meksikansk uppisøla og eydnuspæl.
Renniteinarnir
Tveir teinar eru at velja ímillum. Á longra teininum, sum er 5,8 km, verður runnið/gingið frá Miðhøllini, inn eftir Ovara Vegi, inn á Fjørð, út eftir Niðara Vegi, Bakkavegi, niðan ígjøgnum Gerðisbrekku, út á Stíggj og inn eftir Gerðisvegi og Toftavegi. Málið er við frammanfyri Miðhøllina.
Styttri teinurin, sum er uml. 3,2 km, er frá skúlanum, inn eftir Ovara Vegi, inn á Fjørð, út eftir Niðara Vegi, niðan ígjøgnum Heygabrekku, og niðan til málið.
Til ber at síggja teinarnar við at trýsta á myndina niðanfyri, so hon gerst størri.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Nýggj grønlendsk sjókort sett á standby
Útflytingin av Geodatastýrinum fekk útgávuna av grønlendskum sjókortum at steðga brádliga. Higartil eru 32 av 73 ætlaðum pappírssjókortum útgivin. Írestandi 41 sjókortini eru seinkað, inntil ein nýggj framleiðsluætlan fyriliggur innan árslok í ár.
Sum lið í útflytingarætlanini hjá stjórnini, Betri Javnvág, flytir Geodatastýrið í november 2016 til Aalborg. Undan flytingini fóru tveir triðingar av meðarbeiðarunum úr størvum sínum ella vórðu uppsagdir, harav 14 av 15 meðarbeiðarunum, sum arbeidduvið grønlendskum sjókortum.
Útflytingin av Geodatastýrinum til Aalborg steðgaði harvið útgávuni av dagførdum grønlendskum sjókortum og av elektroniskum sjókortum og detailupplýsingum í óásetta tíð. Ætlanin er nú, at ein nýggj framleiðsluætlan skal avtalast fyri grønlendsku sjókortini innan árslok í ár, herundir væntað evstamark fyri framleiðsluni.
Ítøkiliga merkir hetta, at navigerast skal við vanligum navigeringshættum í teimum umráðum, sum einans eru fevnd av gomlum sjókortum, tí ”nútýðar” GPS data og dátuni í gomlu sjókortunum ikki passa saman. Har bert gomlu kort finnast, eru ongi elektronisk sjókort, og ECDIS kann tí ikki brúkast á teimum leiðunum.
Geodatastýrið upplýsir, at sjálv sjóuppmátingin av grønlendsku farvøtnunum ikki er ávirkað av útflytingini av Geodatastýrinum. Sama er galdandi fyri regluligari almannakunngering av týdningarmiklum siglingarupplýsingum, sum verða mettar at vera til vanda fyri sjóferðsluna í Grønlandi.
Kelda: Søfartens Ledere


text:
Magnus Gunnarsson 28.06.2017 (09:19)
Nýggjur Opel Insignia
Nýggi Opel Insignia er komin til landið. Bilurin varð frumsýndur á bilaframsýningini í Genève í mars 2017.
Insignia er bygdur yvir ein heilt nýggjan plattform og er størri og rúmligari enn forgangarin, sum hevur verið á marknaðinum síðan 2008.
Aksilfrástøðan er longri og bilurin er eisini longri enn forgangarin. Hetta merkist serliga við tað at betri beinpláss er bæði framman og aftan.
Í fyrstu atløgu fæst Insignia hesum bensinmotorum: tveir 1,5 við ávikavist 140 og 165 hk og 2,0 við 260 hk. Diesel útgávurnar eru 1,6 við ávikavist 110 hk og 136 hk og 2,0 við 170 hk.
2,0 bensin útgávan við 260 hk er ein rættiliga kvikur bilur, hann koyrir frá 0-100 km/t upp á einans 7,3 sekund.
Insignia Sports Tourer, sum er stationcar útgávan av Insignia, kemur í heyst. Opel Insignia kann síggjast og roynast hjá Auto Service.
Les meira um bilar á www.in.fo/bilar/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gott at Javnaðarflokkurin tekur við læru!
12. mars 2014 legði Javnaðarflokkurin uppskot fram á ting, um at fáa samfelagsfrøði inn um skúlagátt. Verður uppskotið lisið ígjøgnum sæst týðiliga, at uppskotsstillarin hevur lisið væl inni á heimasíðu okkara, tí hetta hava vit í Unga Tjóðveldinum fleiri ferðir áður heitt á!
Í Unga Tjóðveldinum hava
vit leingi verið av teirri áskoðan, at fakið “fólkaræði” skal í fólkaskúlan frá
byrjan av. Á heimasíðu okkara kann lesast, at vit meta tað vera eins
týdningarmikið, at vita hvat tvey pluss tvey er, eins og at vita hvat fólkaræði
merkir og inniber. Í uppskotinum hjá Javnaðarflokkinum, er ynski at fáa
samfelagsfrøði í 9inda flokk, og seinni at byrja eina meira umfatandi ætlan,
har faki “fólkaræði” skal byrja í 1. flokki. Sjálva uppskotið tykist ikki at
vera nóg væl gjøgnum tonkt, vegna væntandi lærugreinatilfar, og at tveir tímar
um vikuna í eitt ár er alt ov lítið – men eitt ár er avgjørt betri enn onki og
vóna vit tískil, at uppskotið verður samtykt, sjálvt um tað er ósannlíkt.
Okkara ynski er, at faki “fólkaræði” verður stovnsett frá fyrstani tíð av, har undirvíst skal verða í samfelagsvísindi og í, hvussu tú kanst gera ávirkan á samfelagið. Vit skulu breiðka um kunnleikan hjá okkara ungdómi til politikk og fólkaræðisligar tilgongdir. Tað skal í hesum sambandi arbeiðast fram ímóti, at valaldurin fer niður á 16 ár. Tað er týdningarmikið at vit geva ungdómi okkara kunnleika um samfelagið, umframt at vísa okkara ungdómi álit og geva honum ábyrgd. Fólkaræði verður nógv styrkt, um faki “fólkaræði” verður stovnsett umframt at valaldurin verður lækkaður.
Umframt hetta uppskot, er tað eisini langt síðani, at Unga Tjóðveldið skeyt upp, at fáa lesandi í onkra skipan aftaná loknan lesnað. Tað er jaligt, at Javnaðarflokkurin tekur við læru, og kunnu vit bara vóna, at flokkurin lesur onnur uppskot frá okkum. Heimasíða okkara er www.ut.fo og kunnu vit eitt nú viðmæla fólkaatkvøðu um loysing, móttøku av flóttafólki og at leggja fram uppskot um fosturtøku.
Vegna
Unga Tjóðveldið
Tráin Petursson Nónklett


text:
Sum tit kunnu síggja undir Les meira her, so havi eg roynt at sjussa saman eina skrá fyri nær Eurosport sendir frá HM. Eitt sindur biksut, við tað at skráin á eurosport.com ikki vísir so langt út í framtíðina enn, og eg tí mátti brúka ta donsku í staðin… sum undarliga nokk ikki altíð vísti somu tíðir (altso út yvir at hon brúkar DK-tíð heldur enn GMT).
Men skráin fyri sjálva HM-stevnuna er jú langt síðani fastløgt, og tí kunnu vit væl ganga út í frá at Eurosport sendir umleið somu tíð, um teir senda ‘live’. So her niðanfyri síggja tit fyrst nær innleiðandi og finalur eru føroyska tíð sambært skránni, og síðani nær Eurosport (sambært eurosport.dk) ætlar sær at senda ‘live’ og endursendingar.
Spyr meg ikki hvussu Eurosport kann senda ‘live’ til kl 3 um morgunin, tá ið tey halda uppat at svimja kl 2. Møguliga feilur í skránni, sum eg so rætti tá ið tey rætta. Men annars spennandi at Eurosport sendir so nógv ‘live’ frá eisini innleiðandi, tí so sleppa vit kanska at síggja onkran føroying hesar dagarnar 🙂
Um tit vilja vita hvørjar greinar sum verður svomnar teir ymisku dagarnar, so farið á annaðhvørt melbourne2007.com.au, ella takið niður viðfestu offisiellu kappingarskrá.
Related


text:
Aðalfundurin hjá S & K felagnum 4 februar 2012
06. Feb 2012
Aðalfundurin hja S K felagnum var hildin í hølunum hjá S K felagnum leygardagin 4 februar 2012.Hettar var...
les meir
S & K í Suðuroy jan 2012
23. Jan 2012
Nevndin í S K felagnum var í Suðuroy januar 2012, har kunnandi fundur var hildin á Hotel Øravík. Fyrst á skránni var ábit.Á...
les meir
Upphæddirnar í okkara samlagstrygging eru dagførdar pr. 1.1.2012
20. Jan 2012
Upphæddirnar í okkara samlagstrygging eru dagførdar.Trygging við deyða er nú 712.000 kr. galdandi fram til 40 ára aldur og lækkar síðan javnt til 385.000 kr....
les meir
Kunnandi fundur í Suðuroy 21 januar 2012
12. Jan 2012
Nevndin í S K felagnum fer til Suðuroyar 21 januar 2012 og hevur kunnandi fund fyri limir felagsins á Hotel Øravík kl. 18:30....
les meir
Fyrireika okkum til aðalfundin 4 februar 2012
12. Jan 2012
Nevndin í S K felagnum hevur haft nevndarfund 11 januar 2012, har vit fyrireika ein kunningartúr til Suðuroyar og aðalfundin hjá S ...
les meir
S & K felagið ynskir øllum eini gleðilig jól og gott nýggjár
22. Des 2011
S K felagið ynskir øllum eini gleðilig jól og eitt gott nýggjár. Skivstova felagsins verður stongd millum jól og nýggjár. Um tað eru...
les meir
Soljóðandi skriv er í dag handa løgmanni av S & K felagnum
04. Nov 2011
Yvirlýsing viðvíkjandi skatting av eftirlønargjøldum Tórshavn 4. novembur 2011 ...
les meir
Faldari um okkara samlagstrygging og eftirlønarskipan á heimasíðuni
14. Sep 2011
Sum nakað nýtt, hava vit lagt ein faldara um okkara samlagstrygging og eftirlønarskipan, út á okkara heimasíðu. Tú finnur hann til høgru á forsíðuni á...


text:
Helgi Abrahamsen spyr um vandan fyri hoyriskaðum
16. desember 2016
Hóast dømi eru um, at fólk hava fingið varandi hoyriskaðar av hørðum tónleiki á almennum støðum í Føroyum, so bendir einki á, at nøkur lóggáva er á økinum. Helgi Abrahamsen, sum hesa vikuna hevur sæti á tingi, hevur sett Sirið Stenberg, landsstýriskvinnu, ein § 52a fyrispurning um hetta
”Dømi eru um, at fólk hava fingið varandi hoyriskaðar, eftir at tey hava vitjað á almennum støðum, har harður tónleikur varð spældur.” Tað sigur Helgi Abrahamsen, løgtingsmaður, sum hevur sett Sirið Stenberg, landsstýriskvinnu, ein § 52a fyrispurning um ljóðstyrki og hoyriskaðar.
Helgi Abrahamsen spyr, um nøkur lóg er fyri, hvussu harður tónleikur kann verða spældur á almennum støðum. Hann vil eisini hava at vita, hvørjar reglur verða brúktar í sambandi við konsertir, festivalar og onnur líknandi tiltøk, og eisini spyr hann, um landsstýrið hevur ætlanir um at gera nakra lóg um hesi viðurskiftini, um so er at eingin lóg er galdandi.
Helgi Abrahamsen vísir á, at hoyriskaðar er ein vaksandi trupulleiki í okkara parti av heiminum.
”Serliga ungdómar eru nógv útsettir fyri at fáa hoyriskaðar, millum annað tí at tey ganga við proppum í oyrunum, haðani tey hoyra tónleik úr til dømis fartelefonini, og eisini á nógvum almennum støðum, bæði innandura og uttandura, er harður tónleikur at hoyra,” sigur hann.
Kanningar vísa, at fólk sum eru í ljóði sum er meira enn 120 db í meira enn tríggjar minuttir, kunnu rokna við at fáa varandi skaða í hoyrnina.
Sambandsflokkurin
RN
Back


text:
Orð og lag: Einar Ekberg
Týtt úr svenskum: Zacharias Zachariassen
Upprunaheiti: Jerusalem
Av fjalsins brún hann lítur yvir staðin, har sólin
bakar bygningarnar á, men fremst og høgt
upphevjað henda dagin hitt stolta templið
skyggjandi hann sá. Við eygum starir hann,
sum gjøgnumtreingja hin fagra ham, ið hylur
svára neyð. Hann sær, at synd og vantrúgv
útisteingja tær signingar, ið hann so mangan beyð.
Og Jesus græt, hans eyma hjarta bløðir
av heitum kærleika til tey, hann sær, um
hetta fólkið – sínar egnu brøður – sum vilst
í døprum syndamyrkri var. Hann hoyrir larm
av staðsins veitslugaman og gleim og dans
til leik og bjølluspæl. Men tá í vestri hvørvur
sólargælman, fer Jesus syrgjandi um Kedrons
dal.
Jerúsalem, Jerúsalem, tú arma, sum støðugt
eykar tína syndamongd! Eg vildi teg sum
ungamamman varmað, men fyri mær var hurð
tín alsamt stongd. Jerúsalem – á, um tú bara
visti, hvat her til frið og besta tænir tær, men
fjalt nú er tað – sjónina tú misti – tú kendi ei ta
tíð, tú vitjað varð!


text:
Hvussu grønt er grasið?
Fólkaheilsuráðið hevur sett sær fyri at kanna, hvussu nøgd vit eru við lívið í Føroyum. Vit hava varhugan av, at vit hava tað gott. Vit kenna okkum trygg, tá vit eru úti. Vit hava reinasta vatnið beint úr krananum. Nógv av okkum búgva í stórum húsum. Vit eru rættuliga líka, tá tað kemur til ríkidømi, og so framvegis.
Kortini er myndin ein onnur, tá vit eru í almenna rúminum. Tá vit kjakast við vinir og kenningar. Og tá vit hoyra og lesa fleiri av miðlunum. Vit grenja.
Ein Gallup-kanning fer í gongd seinni í hesi vikuni, har vit fara at spyrja alskyns spurningar. Til dømis, um tú hevur nakran at hjálpa tær, tá tú kemur í trupulleikar. Ella um tú kennir teg tryggan á gøtuni. Vónandi fara tit at taka væl ímóti spurnarkanningini, og taka tykkum stundir at svara spurningunum.
Brot úr tíðindasending hjá Kringvarpinum, 2. februar 2012


text:
Soleiðis verður søkt um læruplássgóðkenning
Fyri at fáa læruplássgóðkenning, eru ymisk viðurskiftir sum fyritøkan/stovnurin mugu lúka. Tá søkt verður um læruplássgóðkenning má fyritøkan/stovnurin:
Tá allar neyðugar upplýsingar eru fingnar til vega, leggur Yrkisdepilin umsóknina fyri Yrkisnevndina til støðutakan.
Seinasta freist fyri umsóknum um læruplássgóðkenning er mánadagar undan fundinum týsdag.
Viðmerking til reglugerð um góðkenning av læruplássum
Innan handils- og skrivstovuyrkið er eitt ófaklært fólk við í minsta lagi 10 ára viðkomandi og skjalprógvaðum starvsroyndum líkastillað við ein avlærdan. Tá søkt verður, skal annar partur enn viðkomandi vátta hetta. Yrkisdepilin tilskilar sær rættin at eftirkannað skjalprógvini.


text:
Tour des Fjords 2017
Tour des Fjords 2017 var tann 5. útgávan av norsku súkklukappingini. Kappingin fór fram frá 24. til 28. mai 2017. Kappingin var ein partur av UCI Europe Tour 2017 og var flokkað sum 2.1 av UCI. Samlaði vinnarin av kappingini gjørdist norðmaðurin Edvald Boasson Hagen frá Team Dimension Data, ið eisini vann 3 av teimum fimm teinunum.
Innihaldsyvirlit
Torkil Veyhe góð úrslit[rætta | rætta wikitekst]
Føroyski súkklarin Torkil Veyhe luttók eisini í kappingini og fekk sítt til tá størsta úrslit nakrantíð, tá talan er um UCI kappingar, tá ið hann var um reppið av vinna fjórða teinin, men endaði á 2. plássi, tá ið Boasson Hagen yvirhálaði hann stutt áðrenn málstrikuna. Torkil hevði verið í útbroti í fleiri tímar saman við Gijs Van Hoecke (LottoNL-Jumbo) og Kevin Van Melsen (Wanty-Groupe Gobert). Eftir 50 kilometrar høvdu teir 7 minuttir frástøðu til feltið, og Torkil var tá og ein stóran part av degnum virtuelt í føraratroyggjuni.[1] Torkil vann eisini fleiri spurtir um fjallastigini. Torkil byrjaði eisini kappingina væl, tað eydnaðist honum at koma í eitt útbrot ið slapp avstað, og fýra av teimum hildu á heilt fram til málstrikuna. Torkil royndi at sleppa avstað frá hinum, tá ið 2 km vóru eftir, men tað eydnaðist ikki, og hann gjørdist nummar fýra. Torkil endaði samanlagt sum nummar 27 og sum nummar fýra í fjallakappingini og nummar fimm í stigkappingini.
Súkklarar og lið[rætta | rætta wikitekst]
Danskir og føroyskir súkklarar[rætta | rætta wikitekst]
Teinarnir[rætta | rætta wikitekst]
1. teinur[rætta | rætta wikitekst]
2. teinur[rætta | rætta wikitekst]
3. teinur[rætta | rætta wikitekst]
4. teinur[rætta | rætta wikitekst]
5. teinur[rætta | rætta wikitekst]
Úrslit[rætta | rætta wikitekst]
Samlaða støðan[rætta | rætta wikitekst]
Keldur[rætta | rætta wikitekst]
- ↑ "Veyhe hentet på stregen i ny Boasson Hagen-sejr". Feltet.dk. 27. mai 2017. http://www.feltet.dk/nyheder/veyhe_hentet_paa_stregen_i_ny_boasson_hagen-sejr/. Heintað 29. mai 2017.


text:
So er vikuskifti í Andarisa og í grannahúsunum í Ísansgarði á Sandi, sum Lis og Hans reka sum summarhús við 9 rúmum.
Her eru útvið hálvthundrað fólk, sum øll eru úr hesum húsum, Andarisa, ið eru bygd í 1880'unum. Her er úr køkshorninum, sum er í originalum ljósabláum og myrkabrúnum liti og enn funktionelt í allar mátar.
Tey áleið 130 ára gomlu húsini eru nýmálað.
Og úr rúmi nummar trý í grannahúsunum, í Ísansgarði, sum vórðu bygd í 1922, síggjast øll í túninum, meðan sólin setur yvir bø og ong, og súpanarangin kemur upp úr køkinum í hjallaranum.


text:
Pensjónsnýskipanin, ið hevur verið ávegis í longri tíð, er nú samtykt við aðru viðgerð. Sum ætlanirnar í nýskipanini eru lagdar fram av avvarandi landsstýriskvinnum, er hetta eitt frambrot fyri føroyska fólkapensjónistin. Hetta er tó ein sannleiki, við stórum avmarkingum. Verandi pensjónsskipan er, av sonnum sett soleiðis saman, at hon lønar spekulatión og ger stóran mismum á føroyingum.
Trý sløg av pensjónsútgjaldum eru at velja ímillum, tá borgari ígjøgnum sítt virkna arbeiðslív sparir upp til pensjón. Hesi sløgini eru lívrenta, ratupensjón og kapitalpensjón. Lívrentan verður útgoldin til pensjónistin mánaðarliga, so leingi hesin er á lívi. Ratupensjónin verður goldin út mánaðarliga í 10 ár. Kapitalpensjónin verður útgoldin í einum, tá pensjónsaldur verður náddur. At spara upp til egna eftirløn, átti at betrað um tilveruna hjá pensjónistum.
Taka vit kapitalpensjónina, er støðan tann, at hendan uppsparing søguliga hevur givið uppspararanum stóran skattafyrimum. At spara upp við kapitalpensjón hevur tí havt stóran dám av spekulatión við sær. Samstundis hevur tað, frá samfelagsins síðu, verið illa dámt, at spart hevur verið upp uppá á hendan hátt, tí kapitalpensjónin í roynd og veru kann verða brúkt í somu løtu, sum hon verður útgoldin. Tá er einki eftir at liva fyri, sum pensjónistur.
Frá samfelagsins síðu, verður betri dámt, at borgarin sparir upp til pensjón, sum verður útgoldin, so leingi borgarin er pensjónistur. Hetta er ein av orsøkunum til, at pensjónsnýskipanin, sum júst er samtykt við aðru viðgerð, noyðir borgaran at spara upp soleiðis, at í minsta lagi 85% av framdari uppsparingini, verður goldin út sum varandi veiting.
Fleiri fakfeløg, millum annað Felagið Føroyskir Sjúkrarøktarfrøðingar, hava sæð tað skilagóða í hesum fyri langari tíð síðani – langt áðrenn tosað varð um pensjónsnýskipan. Felagið valdi á sinni, at limir felagsins skuldu hava alla sína pensjónsuppsparing rindaða út sum eina lívrentu. Orsøkin var tann einfalda og skilagóða, at pensjónsútgjaldið, sum limirnir sjálvir hava spart upp, skuldi verða ískoyti til alla pensjónstilveruna, og ikki bert eitt eingangsútgjald at dusa sær við, tann dagin pensjónsaldurin verður náddur.
Nú pensjónsnýskipanin er samtykt við aðru viðgerð og tí eftir øllum at døma, verður samtykt við triðju viðgerð í sama líki, verða allir hesir skynsomu borgarar, ið hava spart upp við góðum treysti í eina lívrentu, veruliga fyri ógvusligum og ólukkuligum vanbýti.
Orsøkin er einføld. Egin uppspard pensjón hevur ávirkan á, í hvønn mun borgarin fær fólkapensjón. Fyri at geva teimum, sum við spekulatión fyri eygað og fyri at spara skatt, eitt herðaklapp, hevur hendan spekulativa pensjónin als onga ávirkan á fólkapensjónsutgjaldið hjá hesum borgarum. Kapitalpensjón verður ikki tald við í tað inntøkugrundarlag, sum ger, at tann, ið hevur spart nógv upp í egnari pensjón fær lægri fólkapensjón. Hesir kapitalpensjónsuppsparar verða í roynd og veru løntir fyri at hava lopið um garðin, har hann er lægstur.
Hinvegin verða tey, sum við sonnum samfelagssinni, hava spart upp við skilagóðu lívrentuni revsaði. Lívrentan verður fullkomuliga tikin við í tað upphædd, sum ger av, hvørt fólkapensjónin verður lækkað ella ikki. Við øðrum orðum førir skynsama uppsparingin í lívrentu við sær eina munandi lægri fólkapensjón til hesar borgarar, sammett við spekulativu borgararnar, ið hava spart upp í kapitalpensjón.
Samanumtikið tekur samgongan tí undir við hesum ógvusliga órætti og staðfestir við fullum meiriluta, at tað loysir seg ikki at hava samfelagssinni. Hetta er syrgiligt og ein hóttan móti framtíðar fólkaræðinum. Hetta má broytast. Samgongan má endurskoða mótrokningarháttin, soleiðis at tey, sum hava spart upp við lívrentu ikki verða revsaði á henda órímiliga hátt.
Óluva í Gong
Kelda: Felagið Føroyskir Sjúkrarøktarfrøðingar
SáH


text:
niður í skógvarnar, sum eg hevði sett nakað niðanfrá, at teir ikki skuldu
verða tiknir út av havsins fløðandi alfabeti.
Pinta og Santa Maria. Og eg visti, at eg hereftir noyddist at læra meg at
stava hesi nýggju orðini sum dagliga rundaðu Stongina og kastaðu
akker á teimum føroysku firðunum.
einar trappur og avgjørdi meðan eg gekk hvønn lit tær skuldu hava.
Eg gekk fram við kirkjuni og ivaðist, um eg skuldi fara at ringja. Eg
gekk fram við tinghúsinum, men har var tøgn. Og so steig eg inn í
stóra keypsskálan.
vognarnar frá okkum í onkrum innviki og fara upp í matstovuna at
keypa dagsins rætt.
Brandansvík, taka eina glógvandi vøru fyri og aðra eftir og leggja hana
í vognin til hinar vørurnar. Okkum nýtist hesar vørur. Epli, kaffi og
fótonglar av ymiskum slag.
Soleiðis sættast vit við lívið. Soleiðis verður málið ein silkimjúk lína
vit lesa okkum eftir. Eg blundi eina løtu og sigi so við meg sjálvan, at
litirnar havi eg ið hvussu er sjálvur valt.
Og alsamt nærri koma skýggini.
Og at enda eru ongar trappur longur, eingir litir, ið øsa teg, eingin klokka
ið sigur, at tú skalt skunda tær, einans hin gráa hellan, ið strekkir seg heilt
inn í allar framtíðar keypsskálar. Og Amerika, ið enn einaferð
finnur Columbus.


text:
Friday, November 9, 2012
Løgmenn
Eg havi einki ímóti løgmonnum sum so. Løgmenn eru bara fittir.
Undanfarni var fittur, og eg haldi, at núverandi er eisini fittur.
Eg haldi, at allir løgmenn eru akkurát líka fittir. Mær dámar, at teir
geva sær stundir at steðga á og práta við vanliga fólkið, sum er úti og spákar.
Tá tykist tað onkursvegna sum at teir standa og smyrja sær. Tá tykist
tað, sum at teir skifta lit. Mær dámar væl, at teir siga, at vit hava
demokrati. Allir eru teir ójavnir á máli; men allir eru teir samdir um,
at demokrati er gott. Og skattirnir, teir eru eisini góðir, eru teir samdir um.
Eg haldi, at allir løgmenn eru líka fittir sum fólk flest, og at teir
helst vilja búgva í vanligum húsum. Og tá haldi eg, at teir kanska
sakna tónleik og larm. Men teir kunnu heldur ikki vænta at fáa alt.
Løgmenn eru stundum í stjórnarkreppu, haldi eg viðhvørt, og tá
dámar mær væl at teir eru at síggja í sjónvarpinum og siga sum er,
meðan teir fáa sær eitt hóskandi andlitsbrá. Tá haldi eg, at teir eru
bangnir fyri avleiðingunum av teirra góðvild.
Eg haldi eisini, at allir løgmenn hava líka fittar konur, ið fylgja við
í donsku vikubløðunum, og sum teir taka við sær til veitslur í sera
fínum kjólum og hvítum ankilsokkum. Tá haldi eg, at allar frúur hava
líka nógv at týða fyri sín mann. Tá síggja vit, at tey sita saman.
Eg haldi, at allir løgmenn hava líka loyniligt telefonnummar, so at vit
ikki kunnu ringja til teirra um náttina og fortelja teimum at vit hava tað gott
ella at vit ikki hava tað gott. Tá noyðast vit at klára okkum og bíða til
næsta val. Tá sova teir.
Eg haldi, at allir løgmenn eru fittir, og allir uttanríkisráðharrar og
mentamálaráðharrar og vinnumálaráðharrar eru líka fittir. Eg haldi,
at tá ið teir doyggja, so koma nýggir, og teir eru eisini líka fittir.
Mynd: Hitt føroyska skjaldraveldi
Yrking: Alexandur Kristiansen
Posted by Listin at 10:04 AM


text:
FSF: U21: Hesir byrja ímóti Litava
ítróttur08-06-2017 - 14:58 - Jóanis Nielsen
Eli Hentze, landsliðsvenjari hevur nú sett føroyska U21-liðið, sum klokkan 16:00 í dag fer á vøllin í fyrsta undankappingardystinum til EM 2019.
- Vit gleða okkum at koma í gongd. Sjálvandi verður fari eftir øllum stigunum, og eg trúgvi uppá, at tað ber til. Soleiðis sigur Eli Hentze, U21-landsliðsvenjari undan fyrsta dystinum í undankappingini til EM 2019.
Føroyska liðið hevur fyrireikað seg væl, og nú fáir tímar eru til dysturin verður floytaður í gongd, hevur Eli Hentze, saman við hjálparvenjaranum, Hegga Samuelsen, sett liðið, sum byrjar ímóti Litavum.
Elias Rasmussen verður í mál. Á høgra bakki verður Benjamin Heinesen, meðan vinstri bakkur verður Erlendur Magnusson. Føroysku miðverjuna manna Bartal Wardum og Ólavur Niclasen. Á miðvøllinum verða Jóannes Bjartalíð, Betuel Hansen, Jákup B. Andreasen og Meinhard Olsen. Í álopinum vera Teit Jacobsen og Hákun Edmundsson.
Á bonkinum frá byrjan verða Karsten Hansen, Bjarni Petersen, Ari Olsen, Dan í Soylu, Petur Knudsen, Jann J. Benjaminsen og Høgni E. Nielsen.
U21 EM-undankappingardysturin millum Litava og Føroyar byrjar klokkan 16:00 føroyska tíð, og kann síggjast á www.fsf-livestream.com


text:
Orð: Steintór Rasmussen
Lag: Hanus G. Johansen
1. Kavin var júst bráðnaður og sólin hugdi fram
Tann dagin lítla Karin ein ring á vegnum fann
Ein ring við eini perlu hon glað til húsa rann
Og mamman segði: Karin góða hvør mann eiga hann
2. Karin spurdi genturnar og konur har umkring
Men ongin kundi kennast við hendan vakra ring
Við tí dýru perlu sum hon á vári fann
Sum mamman helt at Karin nú kundi eiga hann
3. Stolt og ovurfegin við ringi Karin gekk
Á tumlinum og onkuntíð í hálsbandi hann hekk
Mamman segði Karin gíða goym nú ringin væl
Tí tá tú verður størri á ringfingur hann skal
4. Tá Karin fylti seytjan kom eitt fólk á gátt
ein lítil gomul kona og hárið tað var grátt
hon segði góða genta tú onga gávu fær
Í tíggju ár tú borið hevur gullringin hjá mær
5. Eg onki vildi siga tá tú ein dagin stóð
Í gongini og spurdi meg so fitt og eygagóð
Tú vísti mær á ringin á tínum lógva lá
Men eisini dýrar perlur eg í tínum eygum sá
6. Tú kanst leita víða eftir gulli um tú vilt
savna alskins prýði stás og annað gylt
Tó ikki alt sum glitrar er eydnan her í verð
Men lívið er ein dýrgripur vit sjálvi evna her


text:
Tjóðpallurin á komediuferð
Mentan13-03-2018 - 23:47 - Jóanis Albert Nielsen
Tjóðpallurin á ferð við komediuni “MÍN FANTASTISKA SKILSMISSA”. Ein romantisk komedia við Kristinu Sundar Hansen í heimskenda og virðislønta einrøðuleikinum eftir Geraldine Aron.
Angela Kennedy Lipsky er ein kvinna miðskeiðis í lívinum, sum plagdi at vera onnur helvtin av eydnuríka parinum Angela og Max. Max stingur tó av við einum yngri modelli, dótturin flytir út við sjeikinum og eftir situr Angela við hundinum Dexter í stóru familjuhúsunum.
Nýggi veruleikin hjá nýskildu Angelu hevur nógvar øðrvísi, tragiskar og ikki minst komiskar og láturligar støður við sær, sum áskoðararnir hegnisliga verða drignir ígjøgnum av Kristinu Sundar Hansen í leiklutinum sum Angela.
Leikurin varð tilnevndur ein OLIVIER AWARD fyri “Best entertainment” í 2004 og hevur síðan lagt áskoðarar kring heimin flatar í látri. Nú standa Føroyar fyri tørni, sum 29. landið, har leikurin verður pallsettur.
Frumframførsla verður á Bryggjuni í Vestmanna leygardagin 17. mars, har nakrar sýningar verða, áðrenn farið verður á leikferð runt í landinum. Nærri kunning um leikferðina fæst á tjodpallur.fo
Konsept: Kristina Sundar Hansen & Durita Sumberg Poulsen
Dramaturgur, pallur og hjálparleikstjóri: Durita Sumberg Poulsen
Leiklistarlig ráðgeving: Ágústa Skúladóttir
Ljósdesign, video og pallmynd: Turpin Napoleon Djurhuus
Ljóðmynd: Pauli Magnussen
Leikari: Kristina Sundar Hansen


text:
Sera væl eydnað tilflytarakvøld
Í gjárkvøldið, ónskvøldið 22. November, skipaði Tvøroyrar Kommuna fyri tilflytarakvøldi, har frálíka Seglloftið varð valt sum karmur.
Sum ein liður í virðis- visjónstilgongdini hjá Tvøroyrar Kommunu, er stungið út í kortið, at tilflytararnir skulu meira á dagsskránna. Hvør einasti tilflytari, óansæð hvaðani hann/hon kemur, hevur okkurt við sær, ið kommunan kann gagnnýta til gleði fyri verandi- og nýkomnar borgarar.
Kvøldið byrjaði kl. 19:00, við at Bjarni Nygaard, trivnaðarfólk hjá kommununi, bjóðaði vælkomin. Prátið gekk fyri seg á enskum, tí nakrir av nýggju borgarum okkara, duga ikki føroyskt. Virkandi borgarstjórin, Anita Vibergsdóttir, tók síðani orðið og avdúkaði m.a. eitt kunningarhefti, ið kommunan hevur latið úr hondum . Heftið er sera hent hjá nýggjum borgarum, tí miðað hevur verið ímóti at svara øllum spurningum, ið kunnu hugsast at stinga seg upp, tá ein flytir til eitt nýtt stað. Heftið finst bæði í enskari og føroyskari útgávu.
Klaksvíkingurin Eyðun Nolsøe, ið fyri nøkrum árum síðan flutti til Tvøroyrar, legði rødd til nøkur framúr góð løg, inn ímillum røðurnar. Eyðun, við sínum positiva lyndi, greiddi eisini frá hvat hann helt um at búgva á Tvøroyri og var tað ein fragd fyri ein tvøramann at hoyra.
Marina Popovic flutti til Tvøroyrar, úr Serbia, at spæla flogbólt. Fyrst til Miðvágs, síðan til Tvøroyrar at spæla við TB, har systir hennara, Maja, eisini leikti á sinni. Marina bar fram røðu, og hevði bara gott at bera Tvøroyri og tvøráfólki. Opin, glað og spyrjandi fólk, segði hon. Nancy Steinkross úr Ghana, ið giftist til Tvøroyrar fyri nøkrum árum síðan, var somuleiðis sera, sera glað fyri at vera her. Báðar høvdu okkurt lekkurt við til góman á teimum vitjandi, ið tær sjálvar høvdu gjørt – okkurt, ið tær vanliga gjørdu í teirra heimlondum.
Sum eitt festligt innslag, tók vikarierandi presturin á Tvøroyri, Henning Bøgesvang, eisini orðið. Hann rósti kommununi fyri at skipa fyri tílíkum tiltaki – hetta var hugkveikjandi og nakað, ið onnur eisini áttu at gjørt. Hann nýtti eisini høvið til at bjóða nýggju borgarunum at vera hjartaliga vælkomnir í kirkjuna.
Stuttligt at var at síggja hvussu góð uppmøtingin var. Uml. 45 fólk vóru møtt. Fólk úr m.a. Ghana, Grønlandi, Teilandi, Filipsoyggjunum, Danmark og øðrum føroyskum kommunum, vóru, saman við familju, vinum og kenningum, møtt upp fyri at vita hvat var á skránni.
Tvøroyrar Kommuna vil takka øllum teimum, ið møttu upp og samstundis senda eina serliga tøkk til Nancy, Marinu og Eyðun, fyri at gera hetta kvøldið til nakað heilt serligt. Tøkk skal eisini fara til Henning Bøgesvang, fyri sítt stuttliga innslag.
Í framtíðini fara fleiri tiltøk/tilboð at verða á skránni fyri tilflytarar okkara og vónandi kunnu vit gera okkara til, at hesi koma at kenna seg væl í okkara vakra býi.
(myndirnar eru tiknar við fartelefon - haldið okkum til góðar at dygdin ikki er so góð)
Leinkja: facebook.com/tvoroyri
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
Løtan er ikki røtt
2.400 pendla til Havnar hvønn dag
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Orð og lag: Chris Rice
Týtt: Árni Jacobsen
1. Særdi syndatrælur, fjart á vandaveg,
hoyr, Jesus kallar – ynskir hitta teg.
Áh, kom til Jesus, kom til Jesus,
kom til Jesus og liv.
2. Tína syndabyrðu lyfti hann av tær,
og við hans blóði synd tín reinsað var.
So syng um Jesus, syng um Jesus,
syng um Jesus og liv.
3. Tá sum barn tú stetlar tíni fyrstu stig,
og um tú fellur – minst, vit snáva við.
Kom, lít á Jesus, lít á Jesus,
lít á Jesus og liv.
4. Kanska tú í løtum eina kennir teg,
um stormur er og myrkt á tínum veg,
tá bið til Jesus, bið til Jesus,
bið til Jesus og liv.
5. Flýtur sálin yvir, tónar sveima hátt,
tá tær í barmi leikar hjartað kátt,
ber prís til Jesus, prís til Jesus,
prís til Jesus og liv.
6. Tá ið dagur svinnur, lívið liðið er,
tá flyt við fagnað inn í aðra verð,
flyt heim til Jesus, heim til Jesus,
heim til Jesus og liv.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Tilfeingisbreytin opið hús týskvøldið 10. mars kl. 19.30
10.03.2015
Tilfeingisbreytin á Fiskivinnuskúlanum hevur seinastu tíðina kunnað á flestu framhaldsdeildunum í landinum, og kunningin endar við opnum húsi á skúlanum týskvøldið 10. mars kl. 19.30. Hetta seinasta tiltakið er serliga ætlað foreldrum og teimum, sum longu eru farin úr skúlanum, men annars øllum, sum viljað vita meira um tilfeingisbreytina ella bara vilja síggja skúlan.
Tilfeingisbreytini vendir sær serliga til teirra, sum hava áhuga fyri náttúruni, og er eitt frálíkt grundarlag hjá teimum, sum ætlað sær at lesa víðari innan t.d. náttúruvísindi. Tilfiengisbreytin er tann grøna breytin í breytaskipanini, sum bæði er lokal men eisini global.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Skilir tú 'vínskt'?
John hyggur við spentum eygum at teimum nógvu pappeskjunum, sum standa mitt á gólvinum - nýgga vínið er komið, og John er sum eitt smábarn á jólum. Hann greiðir frá og greiðir frá um nýggja franska vínið og um nýggju vínskránna í Fútastovu. John er matstovuleiðari í Áarstovu, og stendur eisini fyri vínskránni í Fútastovu.
John sigur soleiðs frá um nýggja vínkortið:
1. Vínið er alt franskt.
2. Nógv av víninum fer at vera selt 'by the glas' - eisini summi av teimum dýraru. Soleiðis verður nú møguligt at royna summi dýrari vín, uttan at noyðast at keypa eina heila fløsku.
3. Síðani segði hann alt møguligt annað á 'vínskum' (vínmálið sum bert tey vínkønu duga at tosa) og sum er púra óskilligt fyri okkum vanligu fólk - okkum sum ikki vita stórt annað um vín enn at tað ofta smakkar væl.
Les eisini: Góðu ráðini um brúsandi vínið.


text:
3. mai 1949 – 4. januar 2018
Poul Erik var føddur 3. mai í 1949, og andaðist eftir stutta sjúkralegu 4. januar 2018.
Poul Erik kom til Føroya í 1976 at vera lærari á Suðuroyar HF-skeiði, seinni við Miðnámsskúlan í Suðuroy, og fór frá í 2013. Poul Erik undirvísti í støddfrøði, alisfrøði og teldu.
Poul Erik var úr Salling í Jútlandi, men sum tilflytari fall hann væl til í Føroyum og á Tvøroyri serstakliga. Lyndiseyðkennini her í landinum hóvaðu honum væl, og hann var frá byrjan av virkin í býarlívinum, einamest innan fótbóltsítróttin, har hansara góðu førleikar vóru sjónskir fyri øllum. Poul Erik var giftur við Margit, og fingu tey trý børn saman.
Alt, hann fekst við, útinti hann samvitskufult út í æsir – og sigast kann, at hann á mangan hátt var bulurin í skúlanum. Hann var væl kunnaður um allar skúlans reglur og fyriskipanir, og var onkur í iva um eitthvørt, lærarar eins og næmingar og leiðsla, var Poul Erik altíð trúfastur í ráðum.
Hesi seinastu 25 árini er okkara skúlabygnaður broyttur tvær ferðir. Hvørja ferð hevur Poul Erik við sínum framúr góða skili fyri samvirkandi skipanum verið ein óloysiligur partur av arbeiðinum í bygnaðarbroytingunum, og við sínum grundiga og ótroyttiliga arbeiði syrgdi hann fyri, at hesar undirvísingarskipanir kundu brúkast og lagast til Miðnámsskúlan.
Politiskt var Poul Erik sannførdur javnaðarmaður, sum legði alstóran dent á javnrættindi, og hevði hann stóra innlivan í støðu teirra veiku í samfelagnum.
Hann var íðin fakfelagsmaður. Í YF – Yrkisfelag Miðnám – gjørdi hann eitt stórt arbeiði. Hansara sera góðu evni til at rokna vóru til ómetaliga stóra hjálp í sambandi við sáttmálasamráðingarnar hjá felagnum.
Poul Erik hevði áhuga í øllum viðurskiftum hjá limum felagsins, og m.a. var hann ein av orsøkunum til, at okkara pensjónsviðurskifti gjørdust betri. Hann var peningarøkil í felagnum í mong ár, og ikki var hann pírin, tá ið tað galt um útreiðslur, ið kundu gagna limum felagsins.
Í byrjanini av áttatiárunum fór Poul Erik við stórum eldhuga at læra seg alt tað neyðuga í sambandi við teldutøkni. Hann var trygdin fyri, at skúlin var í fremstu røð á kt-økinum, og at kostnaðurin var so lágur, sum hann kundi vera.
Poul Erik menti sjálvur okkara kt-umsitingarskipan, og var hetta eisini beinleiðis orsøkin til, at Mentamálaráðið heitti á hann um at menna eina kt-skipan, sum kundi nýtast á øllum miðnámsskúlunum í landinum, og hesum arbeiddi Poul Erik við fram til tað síðsta.
Í sínum lívsstíli var Poul Erik stillførur og ikki framfýsin, men ongum nýttist at ivast um hansara meiningar og hugsanir, sum hann gjarna førdi fram, bæði um fótbólt, bilferðslu og dagsins aktuellu evni, men tað, vit minnast hann best fyri, var hansar markleysa hjálpsemi, sum vit øll høvdu gagn av.
Minnini leita aftur á góðar stundir í stuttligum vertskapi og hungnaligum práti á lærarastovuni, har hann við sínum vitandi skemti altíð var góður at vera saman við.
Poul Erik var væl dámdur, ein álítandi starvsfelagi, sum fakliga var høgt í metum.
Stórur er saknurin í Poul Eriki. Tankar okkara fara tíl synirnar : Brian, Allan og Jan.
Fríður veri við minninuna um Poul Erik.
Starvsfelagarnir á Miðnámsskúlanum í Suðuroy


text:
Danskt mál
Danskt mál er málið í Danmark. Danskt er móðurmál hjá um 5.300.000 fólkum, harav um 5.000.000 í Danmark, um 8.000 í Grønlandi og um 2.500 í Føroyum. Danskt er eitt av germansku málunum. Av tí at Føroyar í fleiri hundrað ár hava verið í ríkisfelagsskapi við Danmark, hevur danskt mál altíð havt sterka støðu her hjá okkum. Danskt var lógarmál, kirkjumál og skúlamál langt upp í 20. øld. Serliga sterka støðu hevði danskt í høvuðsstaðnum, Havnini, har tað fínara fólkið búði, embætismenn, konslar og keypmenn. Børnini úr hesum umhvørvi við nógvum blandingsgiftum tosaðu danskt, summi teirra høvdu beinleiðis danskt sum móðurmál. Danskt er tryggjað í heimastýrislógini, har tað stendur at lesa, at: "Føroyskt verður viðurkent sum høvuðsmál, men danskt skal lærast væl og virðiliga, og danskt kann eins væl og føroyskt nýtast í almennum viðurskiftum". Við øðrum hevur danskt serstøðu millum fremmandamálini, sum verða lærd í fólkaskúlanum í Føroyum.
Keldur[rætta | rætta wikitekst]
Sí eisini[rætta | rætta wikitekst]


text:
Eitt vinnuligt valynski um dagin
Hvønn dag inntil valið fara vinnugreinafeløgini í Vinnuhúsinum at koma við uppskotið um ítøkilig mál, sum ein komandi samgonga eigur at taka upp og fáa loyst.
18. august 2015: Neyðugt við føroyskari meistaraútbúgving - Føroya Handverksmeistarafelag
19. august 2015: Somu treytir - Handilsvinnufelagið
20. august 2015: Marknaðarføringslógin longu ótíðarhóskandi - Samskifti og Handilsvinnufelagið
21. august 2015: Ferðavinnan, matstovumentan og vøkstur - Ferðavinnufelagið
24. august 2015: 3,5 % markið eigur at verða tikið burtur - Føroya Arbeiðsgevarafelag
25. August 2015: Oljuvinnan skal marknaðarførast fyri útheiminum - Oljuvinnufelagið
26. august 2015: Øll føroyskt kvota upp á land í Føroyum - Ráfiskakeyparafelagið
27. august 2015: 1000 fólk í føroysku KT-vinnuni um fimm ár - KT-felagið
28. august 2015: Smidligari skipan fyri ferðafólkaflutnin - Ferðavinnufelagið
29. august 2015: Betri umstøður at upptaka lærlingar - Føroya Handverksmeistarafelag
30. august 2015: Okkum tørvar eina maritima strategi - Reiðarafelagið fyri Farmaskip


text:
Nú pápi mín fylti 100 hugsaði eg um Størsta Ættarliðið, sum hann var partur av. Tey vunnu Heimskríggið. Tey bygdu síðani eitt samfelag til síni børn og ommu- og abbabørn við søgunnar størstu útbygging av skúlaskipanini og víðari útbúgvingarmøguleikum, við einum motorveganeti tvørtur um statirnar, við mannarættindalógum, við almennari heilsutrygging til tey gomlu og til tey fátæku, og við umhvørvisverndarlógum. Tey vóru við at endurbyggja Europa og Japan, og fingu Amerika á mánan. Meira enn triði hvør var limur í fakfelagi, og tað gav miðalklassanum samráðingarstyrki til at tryggja teimum ein stóran part av búskaparligu framgongdini Og við framgongdini kundu tey rinda skattir, sum fíggjaðu tað mesta av tí, sum tørvur var á, meðan ríkastu amerikanarar rindaðu 70 pct í skatti av teirra síðst tjentu dollarum (tá Eisenhower var forseti var hægsti marginalskattur enntá 91 pct). Fløðandi sjógvurin lyfti allar bátarnar.
So kom stóra vendin. Tá tey í ættarliðnum hjá Ed Reich fóru av arbeiðsmarknaðinum og Ronald Reagan gjørdist forseti, broytti Amerika kós: sum partur av BTÚ fóru almennar íløgur í útbúgving og infrastruktur at minka, man fór í hernað móti fakfeløgum, so færri enn 7 pct av arbeiðsmegini í privatum vinnum at enda vóru organiserað, ið gjørdi at miðallønin stagneraði, og almenningurin varð fyltur við lygnum sum "útboðs"-búskapur fyri at skatturin hjá teimum ríkastu kundi lækkast ógvusliga, og áhugin og ábyrgdin fyri øllum almennum og felags minkaði burtur. Fløðandi sjógvurin lyfti nú einans marglætisbátarnar hjá teimum múgvandi, meðan jollur og árabátar fóru at søkka.
Hví kom henda vend? Gloymdu vit Stóru Kreppuna í 1930-unum og Heimskríggið, tá vit øll vóru í sama báti?
(mín týðing)
Sambært framsetingini hjá Reich vóru leysliga roknað 35 ár við burðardyggum vøkstri fyri øll og síðani 35 ár við vøkstri fyri bara nøkur fá. Vert er eisini at leggja merki til, at henda stagnatión fyri fjøldina hendi samstundis sum ein skuldarbobla byrjaði at vaksa, til hon brast og hevur havt við sær kreppu síðani.
Og tó ikki heilt stagnatión í 35 ár. Tí miðalklassin hevði lut í framgongdini í teimum londum, har sum høgrarákið ikki rakti líka hart og sum fakfeløgini varðveittu styrki. Men síðani boblan hjá teimum múgvandi og fíggjarvinnuni brast og skapti eina kreppu, hevur miðalklassin tó eisini bløtt og nú hevur verið stagnatión í Europa í meira enn fimm ár, og í summum londum hevur avleiðingin verið ovurstórt arbeiðsloysi og umfatandi marginalisering. (Les eisini: Kjak um europeiska identitetskreppu í Deadline á DR2.)
Ein upplagdur spurningur at seta er, um man megnar at finna aftur til eina búskaparskipan, sum gangar breiðu fjøldini, og um tað verður ein skipan sum líkist tí sum var áðrenn neoliberalu kollveltingina, sum gav Reagan og Thatcher politiskt vald, ella tað eisini kann gerast uppá aðrar mátar, ella kanska bara kann gerast uppá aðrar mátar. Hvussu sær ein slík skipan út í dag, har heimurin er nógv meira globaliseraður enn í 1950-, 1960- og 1970-unum, og eftir ovurstóra tøkniliga menning seinastu áratíggjuni?
- - - - -
Hóast hann ikki er millum mest brúktu keldur her á blogginum, hevur her á síðuni (úti til høgru) verið link til bloggin hjá Robert Reich síðani 2011, og hann er í hvussu er eina ferð fyrr endurgivin her.
Upprunateksturin frá facebook-dagføringini hjá Reich er:
My father's 100th has got me thinking about his so-called "Greatest Generation." Not only did they win World War II. They built a post-war America for their children and grandchildren: the largest expansion of K-hand public higher education in history, the Interstate highway system, Civil Rights Act, Medicare, Medicaid, and Environmental Protection Act. They rebuilt war-ravaged Europe and Japan, and got America to the moon. More than a third of them belonged to labor unions, giving the middle class bargaining power to get a big share of economic gains. And with those gains they could pay taxes that financed much of what was needed, while the richest Americans paid at least 70 percent of their top dollars in taxes (under Dwight Eisenhower the top tax rate was 91 percent). The rising tide lifted all boats.
Then came the great U-turn. As Ed Reich's generation began to retire, and Ronald Reagan became president, America reversed course: cutting back public investments in education and infrastructure as a percent of GDP, fighting labor unions until fewer than 7 percent of private-sector workers belonged to one, causing median wages to flatten, filling the public's mind with lies such as "supply-side" economics that led to dramatic cuts in taxes paid by the wealthy, and reducing our commitment to all things public. The rising tide lifted only the yachts, while the dinghies and rowboats began to sink.
Why the U-turn? Did we forget the Great Depression and World War II, when we were in the same boat together?


text:
Vitjaðu Victoriu í Gamla Stan !
Dan Klein --- 15.07.2017 - 09:34
Apríl 2013 bleiv myndin og teksturin lagdur út á facebook!
Heðin Mortensen, borgarstjóri, vitjaði í dag saman við hinum norðurlendsku bogarstjórunum á Stockholms Slott í Gamla Stan, har Victoria krúnprinsessa var vertur.
Eftir stóran panelfund í dag fóru borgarstjórarnir á vitjan hjá Victoriu krúnprinsessu, meðan restin av fundarluttakarunum høvdu rundborðssamrøður um tær avbjóðingar, høvuðsstaðirnir standa yvirfyri.
Á myndini síggjast frá vinstru borgarstjórin í Marihamn Edgar Vicktrøm, Annette Christensen úr Keypmannahavn, Arja Karhuvaara úr Helsinki, krúnprinsessa Victoria, Heðin Mortensen, borgarstjóri í Tórshavn, Jón Gnarr úr Reykjavik, Stig Berger Røsland úr Oslo og Sten Nordin úr Stockholm.
Borgarstjórarnir sótu í útivið ein tíma og prátaðu við Victoriu, krúnprinsessu, á Stockholms Slott í Gamla Stan. Hon vísti stóran áhuga fyri Føroyum og segði seg at hava hug at koma á vitjan. Heðin Mortensen, borgarstjóri, nýtti høvið at bjóða henni vælkomnari at vitja.
- Krúnprinsessan vísti serligan áhuga fyri okkara royndum við grønari orku, hvussu vit útbygdu infrastrukturin og ikki minst var hon áhugað í okkara skúlaskipan. Hon tykist fylgja avbera væl við og tað var eitt upplivilsi at hitta hana, sigur Heðin Mortensen, borgarstjóri, í stuttari viðmerking.
------------
Í gjár fylti svenska krúnprinsessan Victoria 40 ár - hjartaliga til lukku!


text:
Mötley Crüe
Mötley Crüe er ein Grammy-útnevndur amerikanskur hard rock bólkur stovnaður í Los Angeles, Kalifornia í 1981.
Bólkurin var stovnaður av bassleikaranum Nikki Sixx, sum tá var limur í heavy metal bólkinum London og trummuspælaranum Tommy Lee. Síðani komu guitarspælarin Mick Mars og sangarin Vince Neil uppí bólkin.
Motley Crue hevur selt yvir 80 mió. eintøk kring allan heim. [1] [2] írokna 23,5 mió. í USA [3]
Limirnir í bólkinum eru kendir fyri sín harða og villa lívsstíl; Fleiri av limunum hava verið í fongsul og verið misnýtarar av bæði rúsdrekka og rúsevnum. Nýggjunda útgávan við heitinum Saints of Los Angeles kom út 24. juni í 2008. Í løtuni (2011) skriva teir tónleik til komandi fløguna.
Plátuskrá[rætta | rætta wikitekst]
- Too Fast for Love (1981)
- Shout at the Devil (1983)
- Theatre of Pain (1985)
- Girls, Girls, Girls (1987)
- Dr. Feelgood (1989)
- Decade of Decadence (1991)
- Mötley Crüe (1994)
- Generation Swine (1997)
- New Tattoo (2000)
- Saints of Los Angeles (2008)


text:
"Endurnýtsluhandlarnir á Amager og Nørreport. Eg eri faktisk bara í endurnýtsluklæðum."
Hvar fart tú íblástur ?
"Tað nýggjasta var ein facebook-fansíða av Prins Henrik, har hann hevði eitt avbera feitt plagg á. Mammusa fyrrverðandi maður hevur eisini ein kulan stíl, tí hann er provins- og útkantsdanmark, hann er í "vanligum" klæðum, men tá ið eg lati meg í tey, skilji eg meg brádliga út úr mongdini. Tað er stuttligt, tá ið ein kann lata seg í eitt ella annað vanligt, men so alíkavæl far megna at skilja seg burtur úr."
Hvat er góður stílur ?
"Mær dámar væl, tá ið fólk eru so undirtónaði, at tey fáa kant. Tað er jú nemt nokk bara at lata seg í eina litfagra troyggju, og síggja stuttligur út."
Hevur tað stóran tídning hjá tær, at skilja teg út við tínum stíli ?
"Ja, tað er stuttligt og gevandi, at fólk síggja ørðvísi út. Mær dámar væl, at ganga í klæðum onnur ikki ganga í."


text:
Lýggja veðurlagið, sandstrendur og stórsligin fjøll gera, at Marokko er væl umtókt ferðamannaland um veturin. Saman við landbúnaði og fosfatvinnu er ferðavinna týðandi táttur í búskapinum. Marokko gjørdist sjálvstøðugt ríki í 1956, eftir at tað hevði verið undir fronskum yvirræði í 44 ár. Landið er eitt av teimum fáu arabisku londunum, sum eru kongsveldi. Meðan Hassan 2. var kongur í tíðarskeiðnum 1961-1999, vann hann sær altjóða viðurkenning sum máttmikil ríkisovasti. Síðan 1999 hevur sonur hansara Mohammed VI verið kongur. Stóru avbjóðingarnar, Marokko hevur fyri framman nú, eru islamska fundamentalisman og óvissu viðurskiftini í Vestursahara.
Vestursahara er oyðimarkarland sunnan fyri Marokko. Har búgva uml. 500.000 fólk. Áður var tað undir sponskum yvirræði. Síðan 1976 hevur Marokko kríggjast her fyri at fáa yvirvaldsrætt yvir økinum og dýru steinsløgunum í landinum. Ímóti marokkanum er Polisario, geriljadeild av oyðimarkarfólkum, ið vilja vinna Vestursahara fult frælsi.
Síðan arabisku hertøkuna í 11. øld hevur upprunafólkið, berbar, búð í bygdum høgt upp í Atlasfjøllum. Flestir teirra tóku við islamskari trúgv, men hava goymt egna mentan og egnar siðir. Berbar kalla seg sjálvar imazighen, „fólk landsins". Nú á døgum talar triði hvør marokkani berbiskt, men teir flestu duga eisini arábiskt og franskt.
Aldagamli marokkanski býurin Fez er gott dømi um ein islamskan bý. Býurin er bygdur, sum skrivað stendur í Koranini. Gøturnar eru smalar, so at tað skuggar betur fyri sólini, men tó so breiðar, at tveir klyyjaðir kamelar kunnu ganga hvør fram við øðrum. Vindeyguni í húsunum eru smá og høgt uppi, so at ikki sæst inn. Mitt í býnum stendur størsta moskan, og uttan um hana er marknaðurin, nevndur souk.
Fleiri milliónir ferðafólk koma hvørt ár til Marokko at njóta lívið á strondunum við Atlantshav og at síggja søguligu býirnar Fez og Marrakech. Fagurlittu marknaðirnir eru á tremur av marokkanskum vørum og listhandverki, t.d. leðurvørum, silvurprýðum og handvovnum teppum.
Marokkanski búskapurin hvílir á trimum grundstuðlum - ferðavinnu, landbúnaði og fosfati. Triðingurin av útflutninginum er landbúnaðarvørur. Mest verður dyrkað av korni, grønmeti, aldinfruktum og dadlum. Vatnveitingar eru lagdar til mong turr øki, so til ber at dyrka har. Marokko hevur triðstørstu fosfatvinnu í heiminum - fosfat verður nýtt í evnafrøðiídnaði og til handilstøð. Fosfatmálmurin verður knúsaður og pakkaður til útflutnings.
Í útnyrðingshorninum í Afrika eru tey fyra londini Marokko, Algeria, Tunesia og Libya. Hesi lond hava eina gamla og fjølbroytta søgu, tí at tey eru á markinum ímillum hini londini í Afrika, Vesturevropa og Miðeystur. Flestu fólk eru muslimar, tala arabiskt og eru ættað frá fólki úr Miðeystri. Frá 1530-árunum til 1830-árini vóru londini partur í Osmannaríkinum. Síðan løgdu hjálandaveldini Frakland, Spania og Italia londini undir seg, til tey fingu frælsi miðskeiðis í 20. øld. Londini í Útnyrðingsafrika eru lutfalsliga rík, tí at her er nógv olja og nógv gass.
Eitt hitt størsta vandamálið í Útnyrðingsafrika er bráði fólkavøksturin. Bara í Algeria fjølgaðist fólkið úr 12 milliónum upp í 25 frá 1966 til 1990, og úr 25 uppí 34 milliónir frá 1990 til 2010. Fleiri milliónir fólk eru flutt av bygd til býirnar at arbeiða. Hetta hevur elvt til stórt íbúðartrot inni í býunum og ovfólkaðar fátækrabýlingar í býarútryðjunum.
Meginparturin av teimum 85 milliónum fólkunum í Útnyrðingsafrika búgva í smala strandgeiranum út ímóti Miðjarðarhavi og Atlantshavi. Her er veðurlagið lýtt og slavið um veturin og heitt og turt um summarið; tí er strandalendið betur egnað til landbúnað enn lendið inni í landinum. Týdningarmesta grøðin er aldinfrukt, dadlur, oljuber, tomatir og blómur. Stóru býirnir eru eisini í lendinum.
Arabisku hertøkurnar í 7. og 11. øld hava sett sjónlig merki eftir seg í Útnyrðingsafrika. Arabar gjørdust brátt fjølmentari enn upprunafólkið, berbar, sum gjørdu uppreistur ímóti nýggju valdsharrum sínum. Arabar settu skjótt bæði mál sítt (arabiskt) og átrúnað sín (islam) í gildi í øllum fýra londunum. Hóast hesi lond seinni komu undir evropeiskt yvirvald vóru og eru tey enn partur í arabiska heiminum, tá ið talað verður um mál, mentan, átrúnað og byggilist.
Mesta øki í Útnyrðingsafrika er glóðheit oyðimørk - Sahara - sum tíverri veksur ógvuliga skjótt, tí at ov nógvur fenaður er uppiá í graslendinum í útryðjunum í oyðimørkini. Yvirskipanin ger, at lendið verður rótbitið, svarðlosnar og verður til dust og sand. Hóast hitin um dagin fer upp um 50°C, hóast náttarfrost og turk í mong ár, liva her dýr, sum hava lagað seg til hesar ómildu lívsumstøður.
Fá fólkasløg hava lagað seg til at búgva í Sahara. Eitt av hesum harðbalnu fólkasløgum eru tuaregar, sum í øldir hava livað sum flakkfólk og eru gitnir fyri at fara langar leiðir ígjøgnum oyðimørkina á marknaðirnar við salti. Reiðdýr teirra er kamelur, og av honum fær fólkið eisini mjólk, kjøt, ull og húðir. Alt fleiri tuaregar gevast nú við at liva sum flakkfólk og búseta seg í býunum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Rabat
Vídd: 698.670 km2
Fólkatal: 31.627.428
Alment mál:
arabiskt
Átrúnaður:
islam 99% aðrir 1%
Stýrirlag:
kongsdømi við fólkaræðiligari stjórnarskipan
Gjaldoyra:
marokkanskur dirham (MAD)


text:
Nógv at gera hjá løgregluni í nátt
19-03-2017 - 09:36 - Jóanis Nielsen
Løgreglan hevur havt nógv at gjørt í nátt, les her um at ein maður var fluttur á Landssjúkrahúsið
, og her um at tvey bilførarar koyrdu 138 og 139 km/t.
Afturat tí, so var løgreglan eisini í býnum, har teir gjørdu tað vanliga náttararbeiðið s.s. at taka sær av fullum- og avdotnum fólki.
Ein maður fær bót fyri ikki at akta løgregluna, tí hann fór ikki avstað tá ið hann var biðin um tað.
Nakrir mans vóru farnir at takast, men tá ið løgeglan kom á staðið, vóru teir givnir.
Ein persónur, sum tók taxa heim, vildi hvørki gjalda fyri taxatúrin, heldur ikki vildi hann fara úr bilnum, tá ið hann var koyrdur heim, løgreglan tók sær av manninum.


text:
Havnin er veruliga vaknað. Í morgun skein sólin av klárum himni niður í Vágsbotn, sum hevur ligið fjaldur síðan langfarasmuglarar umskipaðu transatlantisku lastina einaferð í fyrndini, kanska mest við Jameikarommi. Sólin vinnur á skuggunum, ger djarvar speglingar í dýpið og stavar lív heilt inn í Vágsbotn, so ólívrunnir kongar spæla við, glitra og kasta langan skugga á dagin og vegin.
Og nú stavar sólin so edilhvøss á boyur og sprit, the bowsprit, á Norðlýsinum, so rustrunna dýpið verður livandi og ger tølandi strok á váta flatan, sum nemur kongablátt.
Fimm metrar longur inni er fullkomin ró. Undir sjónarringinum, ið hómast um Reynsmúlalág, danda litføgru bátarnir friðsælir, og bíða til menninir í Kontórshavn leggja slipsið og fara til útróðrar. Men so mistu vit æviga motivið undir søguligu veggunum á Vestaruvág.
Í Nólsoyarfirði guvar morguntokan og fjalir skip og rák, so bert Stongin og prinsessan á Oyggjarmúla hómast í ti fjara, meðan saftigar sóljur spretta á grønum bøi undir Skansanum.
Uppi á Hálsi, ja næstan í Starabrekkuni, omanfyri Veðurstøðina, hjá Waag & Company standa teir allir á rað. Teir bíða, til ein summarkátur kundi kemur framvið og letur seg tøla av tí vakra skapi, sum liggur í stjørnumerkinum, sum undir heiðum Havnahimni hevur elt meg allan vegin úr morgunsólini í Vágsbotni. Her standa teir. Allir á rað, kongabilar. Við mappuni í hond er tað sum eg hoyri sálmin: Og gingu kongar fram á rað/ og vístu megi mesta,/ teir megnaðu ei minsta blað/ á notulegg at festa. Og so varð keypihugurin loystur í darrandi asfalthjaranum við Veðurstøðina. Í hvussu er hetta árið.
Danski teknarin, Jørgen Clevin (1920-1993), segði einaferð, at einasti sálmasangur, sum har í landinum kundi teknast og sigast í myndum, var Brorsonsálmurin Upp alt, ið Harrin hevur gjørt. Sama hugsan sæst aftir í nýggju kristnibókini til fyrsta flokk, men serliga í kristnibókini til fjórða, har tíggju málningar hjá Sigrun Gunnarsdóttir (f.1950) verða brúktir at myndseta henda ítøkiliga sálm, sum eisini er í tíggju ørindum. Og endamotivið í Sólskinshavnini í dag er sum tikið úr finska telduspælinum Angry Birds. So ítøkiliga tølandi eru baklyktirnar á einum svørtum Mercedes CLA 200. Sálmabókin ella mappan?


text:
Kiran Jóanesarson
10.07.2017 - 09:56
Fiskur > Tíðindi > Føroyar
Flakatrolarin, Gadus, úr Klaksvík, hevur sett kós móti Føroyum við fullari last.
Gadus hevur fiskað í russiska partinum av Barentshavinum, og fiskiskapurin hevur verið góður. Teir hava umleið 750 tons, nú teir hava sett kós móti Føroyum.
Trolararnir í Barentshavinum hava havt góðan fiskiskap seinastu tíðina. Sjúrðarberg og Akraberg, sum báðir hava gjørt framúr góðar túrar í Barentshavinum, hava fyri stuttum landað í Klaksvík og í Fuglafirði, og fóru so aftur til fiskiskap í Barentshavinum.
Enniberg er eisini staddur, har føroysku skipini royna í Barentshavinum.


text:
Kring jørðina í 80 ára gomlum bili stendur á hurðini á tíðarleysa akfarinum, sum hevur niðurlendskar nummarplátur. Willemien og maðurin Anton Aan De Stegge steðgaðu eina løtu í Vágsbotni og vundu bilin so aftur í gongd, ein Rolls Royce Phantom 1 frá 1926, nevndur Antonoff eftir honum, ið bygdi bilin.
Eftir biltúr frá Beijing til París í 1997, frá London til Cape Town í 2001 og 25.000 kilometrar on the Inca Trail gjøgnum Suðuramerika í 2003, hava tey bæði hjúnini sett sær fyri at koyra 80.000 kilometrar kring Jørðina í bilinum, sum tá var 80 ára gamal. Nú er hann 88. Ikki færri enn 54 lond eru teknaði á bilin. Tey hava verið í Nýsælandi, Avstralia, Indonesia, Japan og Eysturevropa og ferðin gongur eisini gjøgnum Sibiria og Mongolia.
Hetta er næstan sum í filminum í Havnar Bio, The Great Race (Blake Edwards 1965), har Tony Curtis, Jack Lemmon, Natalie Wood og Peter Falk koyrdu um kapp úr New York og vestureftir gjøgnum Beringssund og Russland til París. Ein klassikari, sum tolir at verða sæddur aftur!
Á kampingplássinum yviri við Strond er fyrstu ferð fult. Hóast skýggjað og grátt í erva, savnast flestu fólk millum hús- og kampingvognarnar at eta við eitt samsett langborð, meðan havið dunar aftanfyri. Tað man verða fantastiskt at verða turistur í Føroyum. Fjart frá øllum og tó mitt í verðini.
Skipini koma og fara, fyrrapartin var Arcadia hjá P&O Ferries á Havnini á 13 daga rundferð úr Southampton til Killybegs, Reykjavikar, Ísafjörð, Akureyri, Tórshavn, Kirkwall, Dublin og aftur til Soutampton. Indulgent and stylish, exclusively for adults only, stendur í skránni, sum fyri kamarið kostar úr 14.000 og upp í 29.400 krónur fyri 13 dagar og 12 nætur fyri hvønn.
Nú mátti Arcadia víkja, tí Albatros frammanundan hevði bílagt pláss á Molanum. Hetta eldra og væl minni ferðamannaskip við 830 týskum fólkum er á seytjan daga ferð til Svalbard við hesum støðum á ferðaseðilinum: Bremerhaven, Invergordon, Heimaey, Reykjavík, Eyjafjörður, Akureyri, framvið Jan Mayen, Longyearbyen, Barentsburg, Tempelfjord, Billefjord, Nordenskjoldjøkulin, Kongsfjorden, Ny Ålesund, Magdalenenfjorden, Honningsvåg, Tromsø, Ålesund, Geiranger, Bergen og aftur til Bremerhaven. Ein spennadi siglingarferð, ið kostar úr 25.000 og upp í 54.000 krónur fyri hvønn. Ferðafólkini fara helst til Kvívíkar, tí tey síggjast mest sum ikki í Havnini. Og ferðandi ungfólk síggjast als ikki í Havn. Tey fáu eg síggi í Havnargøtum, eru rættuliga tilkomin. Kanska eru Føroyar eitt paradís hjá tilkomnum fólki.
Og tá er gott at síggja gráa gullið vinda ein 88 ára gamlan niðurlending í gongd. Tað gjørdi Anton væl, innan hann og Willemien struku avstað úr Vágsbotni, summandi niðan á Vaglið, út við Strond.
Men so varð neyðugt at steðga hjá Super Dekk Service á Hoyvíksvegnum at geva 88 ára gamla 6 sylindara Rolls Royce motorinum við 8000 kubikkum eina kerliga føroyska hond frá tveimum kønum monnum. Fyri hvørjar hundrað kilometur drekkur fýrahjólstrekti aluminumsbilurin 22 litrar. Og so summar summarið víðari um alt tað ganska land. Gott summar!


text:
Søkt verður eftir starvsfólki til strategiska menning til Starvsfólkadeildina hjá Tórshavnar kommunu at byrja 1. apríl 2018.
STARVIÐ
Uppgávurnar spenna breitt og fevna í høvuðsheitum um:
Starvsfólkahópurin í Tórshavnar kommunu telur 2.000 starvsfólk og virkisøkini eru breið, og fevna um eitt nú barna- og ungdómsøkið, sosiala økið, eldraøkið, mentan, tekniska og býarskipanarliga økið. Sum strategiskur mennari innan starvsfólk og organisatión, fært tú ábyrgdina av menningaruppgávum innan øll virkisøki. Sjálv/ur verður tú starvsettur á Starvsfólkadeildini, sum í løtuni telur 10 starvsfólk við ymiskum útbúgvingarbakstøði.
Tú verður tú sostatt partur av størsta arbeiðsplássinum í landinum. og fert somuleiðis at arbeiða á eini tí størstu Starvsfólkadeildini í Føroyum.
FØRLEIKAKRØV
Tú hevur viðkomandi útbúgving frá hægri lærustovni, og tú hevur viðkomandi royndir við annaðhvørt strategiskari menning, organisatiónsmenning ella leiðslu.
Sum persónur er umráðandi at tú hevur góð samskiftis- og samstarvsevni. Harumframt er neyðugt at hava førleikar at leiða og samskipa ymiskar tilgongdir og tiltøk. Tú hevur eisini góða systemfatan og megnar at arbeiða yvirskipað og strategiskt.
SETANARVIÐURSKIFTI
Løn og aðrar treytir verða sambært avvarðandi sáttmála.
UMSÓKN
Umsókn saman við CV og útbúgvingarprógvum skulu verða Tórshavnar Kommunu í hendi í seinasta lagi 21. februar klokkan 8.00. Umsóknirnar skulu sendast til torshavn@torshavn.fo og skulu viðmerkjast „Strategiskur mennari“.
FLEIRI UPPLÝSINGAR
Meira fæst at vita um starvið við at venda sær til Elsu Johonnu Høgenni, starvsfólkaleiðara á telefon 214562 ella 302010.


text:
Týtt: Victor Danielsen
1. Áh, trælbundna sál, tú, sum leitaði so,
men aldri tú hoyrdi tey loysandi boð!
Tú roynir at angra, at betra teg við,
men aldri hevur hjartað funnið nakran sannan frið.
Niðurlag: Legg byrði tína við hans fót, sum doyði krossi á!
Ein ævigan og sælan frið títt hjarta finnur tá;
tað verk, hann gjørdi, veri nú tín vón, títt álit alt!
Og einar opnar himmaldyr tú harí finna skalt.
2. Hvør leið, sum tú visti, so mangan er roynd,
tú søkti á møtum, tú søkti í loynd;
tú stríddi mót synd og ímóti sjálvum tær,
ei hvílu fanst tú, vónleyst bert títt hjarta mangan var.
3. Tann frið, sum tín sál hevur søkt, fanst tú ei
í øll hesi ár, sum tú stríddi og leið;
tú hómar ei framgongd, áh, kanst tú ei sjá:
Í øllum hesum finnur tú ei útveg og ei ráð?
4. Títt lív hevur verið ein troyttandi gongd,
ein jagan, ein longsil, ein rópandi trongd;
og onga tíð áður var longri á mál,
bert tráandi tú hyggur fram – ein svikin, vónleys sál.


text:
Sjúka hjá barni annars – uppihaldshjálp í fíggjarligari trongstøðu
Foreldur at sjúkum barni, sum ikki koma undir treytirnar fyri at fáa sjúkradagpengar ella mista arbeiðsintøku, tí barnið ikki hevur álvarsliga sjúku ella ikki ber brek ella varandi sjúku, kunnu undir ávísum treytum fáa uppihaldshjálp eftir forsorgarlógini, tá tey missa inntøku í sambandi við sjúku hjá barni. Hetta um neyðug frávera frá arbeiði hevur við sær, at familjan ikki er før fyri at útvega sær tað neyðuga til uppihalds.
Fyritreytin fyri at fáa uppihaldshjálp er, at allir aðrir møguleikar at lívbjarga sær fíggjarliga eru troyttir. Familjan má ikki eiga pengaogn ella aðra ogn, ið við sølu kann brúkast til at dekka fíggjarliga tørvin. Sethús, sum familjan býr í, er tó ikki umfatað av ogn í hesum sambandi.
Hjálp kann ikki veitast, um tann hjúnafelagin, sum ikki fer úr arbeiði, hevur nóg høga inntøku til at dekka fíggjarliga tørvin hjá familjuni.
Sum grundarlag fyri støðutakan til eina umsókn um uppihaldshjálp verður gjørd ein útrokning av metta tørvinum hjá familjuni, har inntøkur verða settar í mun til útreiðslur til uppihalds og rímiligar fastar útreiðslur hjá familjuni.
Nærri upplýsing um veitingina fáast við at trýsta her.
Umsóknarblað til uppihaldshjálp finst á síðuni oyðubløð.
Dagført tann 06-09-2013


text:
Orð: Petur William Háberg
Lag: Jens Guttesen
Viðmerking: Yrktur í 1937.
1. Áh, tú sorgbundna sál, tú, hvørs leið varð so løgd,
at hon ber gjøgnum skýmligan dal!
Er títt vónloysi ómált, tín pína ósøgd,
brostin strongur, sum eitt sinn til spæl
var upp spentur, og brennur enn eygað á tær
eftir grát, eftir svøvnleysa nátt –
:,: hygg tá upp, upp um fjøllini – Kongurin har,
missir hann sína megi, sín mátt! :,:
2. Tað, sum ísakalt vatn er til tystandi hjørt,
er hans æviga lyfti til tín;
burt fer stúran og sorg, burt fer náttin so svørt –:
Óttast ei, Jákups ætt, tú ert mín!
Kann ein móðir enn gloyma sítt bróstabarn her,
aldri, aldri mítt barn gloymi eg;
:,: hygg, í hendurnar mínar tú teknaður er –
sál, er hetta ei nokk fyri teg? :,:


text:
FURUNO | NX-700-B
Betrar navigatiónseffektivitetin og trygdina við at hyggja eftir NAVTEX-boðum sum eru útsend á internationalum og lokalum kanalum.
NX-700 kann somu tíð móttaka international NAXTEX boð, samstundis sum innanlands ella lokal NAXTEX-boð.
· Uppfyllur IMO-krav MSC.148 (77). Krevur Dual kanal móttøku, 518 kHz og/ella 490 ella 4209,5 kHz samstundis
· Inniheldur eina printaraeind (NX700A) ella eina dedikeraða displayeind við printara útgangi (NX-700b)
· 200 boð við miðal longd á 500 tekn kann goymast í innbygda minninum
· Hevur ein forsterkara í eini lættari, kompaktari antennu sum óavbrotið móttekur
· Vísir boð á einum klárum 5″ silvurlýstum LCD skermi
· Lágt orkubrúk
· NAV data display virka sum NMEA repeatari til GPS ella til tól


text:
Nýggj fyritøka - frá hugskoti til byrjan
Hevur tú eitt hugskot, sum tú kundi hugsað tær at gjørt til veruleika? Og brennur tú fyri at røkka úrslitum? So hevur tú røttu eginleikarnar, ið kunnu flyta eitt gott hugskot frá tanka til íverksetan og fyritøku.
Spennandi og krevjandi
Drívmegi og vilji skulu til, um tú skalt eydnast sum íverksetari, og harumframt krevur tað eisini eitt sindur meira – bæði persónliga og fíggjarliga. Tú verður tín egni stjóri, men tú mást fyrireika teg til, at arbeiðstíðin neyvan verður frá kl. 8 til kl. 16. Ofta er tað neyðugt at brúka meginpartin av tínari tíð til verkætlanina, og tað merkir samstundis minni tíð til familju, vinir og frítíðarítriv.
Tað fíggjarliga
Eisini kann tað gerast tungt fíggjarliga, av tí at tú ikki altíð veitst, hvussu inntøkan næsta mánaðin verður. Kemur tú úr einum tryggum starvi við fastari inntøku, kann íverksetaratilveran við fíggjarliguri óvissu vera avbjóðandi. Tey flestu íverksetarahugskotini skulu eisini mennast til meira ítøkiligar verkætlanir, áðrenn tær eru búnar til at fáa fígging.
Vit mæla tær til at tosa við okkum tíðliga í tilgongdini, so vit kunnu ráðgeva tær. Hóast nógvu avbjóðingarnar, munnu flestu íverksetarar kunna semjast um, at tað bæði er ein sera spennandi og mennandi tilgongd at gera dreymin til veruleika og seta egið virki á stovn.
Tá virkið skal stovnast
Tá ið tú skalt seta egið virki á stovn, mást tú taka støðu til, hvør virkisháttur hóskar best til tín og títt virksemi. Skalt tú stovna eitt einstaklingavirki ella eitt smápartafelag? Byrjanarpeningurin er ymiskur, alt eftir hvønn virkishátt, tú velur.
Ein møguleiki er at seta á stovn eitt íverksetararfelag, sum gevur íverksetarum høvi til at fara í holt við virksemið, men sum at byrja við ikki hevur so stóran tørv á peningi. Byrjanarupphæddin skal bara vera millum 1 og 49.999 kr.
Virkið skal skrásetast í Vinnuskránni hjá TAKS, áðrenn farið verður í gongd. Umsóknarbløð til skráseting í Vinnuskránni eru á heimasíðuni hjá TAKS. Eisini sært tú eitt yvirlit yvir ymisku virkishættirnar, umframt ymisk viðurskifti, ið tú sum íverksetari skalt taka støðu til í sambandi við TAKS.
Legg virkisætlan
Tá tú kennir fíggingartørvin og hevur fingið yvirlit yvir, hvat tú kanst seta í virkið av ognum og peningi, kanst tú gera eina neyva virkisætlan. Hetta er ein treyt og eitt gott amboð í samskiftinum við møguligar íleggjarar.
Ein virkisætlan er ein lýsing av fyritøkuni og ein ætlan fyri, hvussu tú ætlar at reka og menna hana. Tað er sjálvt handritið hjá fyritøkuna, ið gevur tær eitt greitt yvirlit og mál fyri virksemið. Virkisætlanin ger tað eisini lættari hjá øðrum at skilja, hvørjum tú arbeiðir við, og hvørji málini eru.
Virkisætlanin eigur at hava upplýsingar um t.d. fígging, bygnað, sølu, marknaðarførslu og møguleikar fyri menning.


text:
Veðrið tóktist næstan fjarstýrt mentanarnáttina í Havn 3.juni, tí tað var beint aftan á setanarrøðuna, at útideyðaveðrið broyttist til eitt gott, kalt kvøld. Undirritaða hevði satt at siga eina herliga mentanarnátt. Tryggingarfelagið Føroyar bað meg vísa runt í teirra listasavni og tað gjørdi eg við gleði. Tað fantastiska við einum tílíkum mentanarkvøldi er, at tað gerst púra greitt hvussu alstórur áhugin fyri mentan og list er millum føroyingar. Sjálvandi gongur mentanarnáttin eisini í stóran mun út uppá shopping og hugna, men tað ger einki, serliga um tað fara at koma alsamt fleiri tiltøk, sum geva okkum øllum, eisini børnunum, góðar, listarligar upplivingar.
Eg seti inn nakrar myndir, sum John Dalsgarð tók á rundferðini í Tryggingini, umframt byrjanina til mína presentatión hetta kvøldið:
-Tá eg fyri 8 árum síðani á fyrsta sinni upplivdi stóra savnið av list hjá Tryggingini gjørdist eg sera bilsin, bæði av nøgdini og av góðskuni av hesum savni, ið inniheldur list hjá nøkrum av okkara bestu listafólkum. Tað var saman við arkitektinum, Maritu Weihe sálu, at eg fór í gjøgnum savnið til tess at avgera hvar tey ymisku verkini skulu hanga í nýggju samanbygdu hølunum. Nú er nógv broytt við innrættingini, eins og nýggj verk eru komin aftrat savninum hjá Tryggingini. Eg havi valt nøkur góð verk út til henda listatúrin á Kongabrúnni, men vil fegin leggja dent á, at tað eru rættiliga nógv verk, sum eg ikki nevni, eins og eg sjálvandi kundi valt aðrar leiðir á hesi listaferðini. Lat meg leggja aftrat, at úrvalið sjálvandi eisini er treytað av tí listakeypi, sum hevur verið og sum hevur við sær, at t.d. Ingálvur av Reyni, Tummas Arge og Zacharias Heinesen eru serliga væl umboðaðir við nógvum frálíkum verkum í hesum savni.
Landslagið hevur verið umboðað innan heimslistina heilt afturi í fornøldini, men gjørdist ikki sjálvstøðugt myndevnið fyrr enn í 19. øld, tá tað hevði sína lutfalsliga stuttu stórleikatíð. Føroysk myndlist er í so máta eitt undantak við tað, at vit byrjaðu við landslagnum fyrst í 20. øld og neyvan eru heilt liðug við tað enn. Ein landslagslýsing er ikki bert ein spegling av avvarðandi myndevni, men ein tulking, sum í stóran mun er ávirkað av síni samtíð á sama hátt sum vit áskoðarar altíð eru ávirkaðir av okkara egnu samtíð. Tað eru vit forrestin eisini, tá tað kemur til rammur. Og tað er áhugavert at eygleiða hvussu illa rammumótin heldur aftur í móti verkunum sjálvum. Nógvar av myndunum á Tryggingini hava rammur, sum fyrr vórðu hildnar at vera tað allarfínasta við ektaðum blaðgulli, men sum í dag tyngja og fáa myndirnar til at síggja meir gamaldags út enn tær eru...
Ein kvinnumynd hjá Tróndi Patursson
Myndin Sufferer hjá Rannvá Kunoy
Gjøgnum tíð og rúmdir hjá Ingálvi av Reyni
(KP)


text:
Saturday, March 23, 2013
1-0 til Bárður Oskarsson í Týsklandi
Eitt er at tapa í fótbólti, tað skal mann nokk koma yvir. Men tá so vaksnir menn fara at gartera alment (á facebook) og gráta um hvussu nóóóógv betri íslendingar duga enn vit. At stóri vansin hjá føroyingum er vantandi íslendskur hugburður (!) og so tað, at venjarin kemur úr landsuðri (!) og tá fólk, sum eg vanliga fati sum skilagóð og meiri enn tað brúka ein ússaligan fótbóltsdyst sum retoriskt undirlag fyri óedrúligari nationalromantiskari patos, ja tá er gott at eiga bøkurnar hjá Bárði Oskarsson, sum eru so herliga ósentimentalar og blottaðar fyri óedrúliga patos. Hesar bøkur eru í tekning og frásøgn skeivar, originalar, óskikkiligar og filosofiskar og uttanlands hava tey av sonnum fingið eyguni upp fyri herligu bókunum og hvør veit um tær ikki fara at vinna ta stóru norðurlendsku bókmentaheiðurslønina, sum júst er stovnað til barnabókmentir. Ikki veit eg, men tær hava uppiborið allan heiður, tað veit eg.
Bárður Oskarsson hevur á øðrum sinni fingið eitt sonevnt White Raven merki frá Deutche Jugendbibliothek. Hesa ferð fyri bókin "Stríðið um tað góða grasið" og í 2006 var tað "Ein hundur, ein ketta og ein mús". "Flata kaninin" er júst givin út í Týsklandi og áhugin tykist yvirhøvur stórur fyri originalu bókunum hjá Bárði Oskarsson. Um "Stríðið um tað góða grasið" verður sagt, at Bárður Oskarsson enn einaferð megnar at siga eina nútímans søga um tolsemi og at hann sleppur frá hesum uttan at yvirmoralisera.
(KP)
Posted by Listin at 10:07 AM
Labels: KP, Skaldskapur


text:
Eimskip upplýsir, at felagið hevur keypt 75 pst. av partabrøvunum í Ship-Log A/S, sum hevur høvuðssæti í Aarhus, har 32 fólk starvast. Keypið fer at styrkja støðuna hjá Eimskip í Danmark og fer at víðka um reefer-tænasturnar hjá felagnum.
“Vit fegnast um at hava fingið Ship-Log inn sum part av Eimskip bólkinum, og felagið fer at styrkja logistikk-tænastur okkara upp aftur meira við einum breiðari úrvali av vørum,” sigur Gylfi Sigfússon, stjóri í Eimskip.
Ship-Log A/S varð stovnað í 2003 og umsetur fyri 17 mió. evrur við einum rakstrarrásarúmi upp á 5-6 pst. við innflutnings- og útflutningsvirksemi umvegis umboð í 120 londum.
Núverandi leiðslan í felagnum, Simon Steenholt,stjóri, og Mads Dalsgaard, heldur fram við at reka felagið sum eina sjálvstøðuga eind í Eimskip bólkinum og varðveitir 25 pst. av partabrøvunum, upplýsir Eimskip.
Kelda: Eimskip/maritimedanmark.dk


text:
Norra langar kassan í fyri beaching-reiðarí
Norski tjóðbankin steðgar íløgum úr pensjónsgrunninum hjá statinum til navngivin reiðarí, sum leggja vertin í umhvørvi og mannarættindi.
Reiðaríini Evergreen Marine Corporation, Precious Shipping, Korea Line Corporation og Thorensen Thai Agencies verða útihýst úr pensjónsgrunninum hjá norska statinum - betri kendur sum Oljugrunnurin.
Orsøkin er, at reiðaríini senda skip síni til upphøggingar á strondum í Asia við vánaligum arbeiðsumstøðum og umfatandi dálking sum avleiðing. Avgerðin varð tikin við støði í tilmælum frá etiska ráðnum hjá grunninum, Etikkrådet. Tað skrivar norski tjóðbankin, Norges Bank, í tíðindaskrivi.
Pensjónsgrunnurin er sambært NGO Shipbreaking Platformen størsti íløgugrunnurin í heiminum við 1 prosenti av øllum íløgum í heimshøpi.
-Hetta er fyrstu ferð, at shippingfeløg eru útihýst úr einum íløgugrunni vegna vánaligar upphøggingarætlanir, og av tí at tað snýr seg um heimsins størsta íløgugrunn, sendir hetta greið boð til allar fíggingarstovnar um at gera tað sama, sigur Ingvild Jenssen, stovnari og stjóri í NGO Shipbreaking Platform, í tíðindaskrivi frá stovninum.
Sambært NGO Shipbreaking Platform hava Evergreen, Korea Line, Precious Shipping og Thoresen Thai Agencies seinastu trý árini selt 20 skip til beaching-verk í Suðurasia.
Kelda: soefart.dk


text:
Í Havn er ein søga um Adler Olsen (1915-1986), sum búði í Farodane. Ein dagin sær hann troyttar arbeiðsmenn í túninum og bjóðar teimum inn til ein snaps. Har ein snapsur er boðin, er ein annar væntandi, so teir verða sitandi longur enn verturin brýggjar seg um. - Eg bjóðaði tykkum inn til ein snaps, faninikki til kost og losji!
Henda stutta snarsøga úr Havn kom mær til hugs, tá eg longri niðri á sama vegi var í Havnar Bio og sá danska navnabróðurin, Jussi Adler-Olsen (f.1950) á stóra løriftinum, sum Hollywoodparturin av Farodane einaferð hevði øll rættindi til.
Kvinden i buret (Mikkel Nørgaard 2013) er aktuella søgan hjá danska Adler. Mikið undirhaldandi, men ikki egnað til biograf, tí her eru ongar stórar panoramamyndir, bara brævlagdar kamarsmyndir, ið eru perfektar til sjónvarp.
Leygardagin fleyg eg í sama flogfari sum danski Adler úr Frankfurt, har bókamessa hevði verið, til Keypmannahavnar. Hóast hann gekk um borð á flogfarið eins og øll onnur, hevði hann fleiri skrivarar við sær, tí hann er ovast á týska metsølulistanum. Sama er í øðrum londum, tí Norðurlendska krimisøgan stendur seg væl og er í støðugari menning, serliga í sjónvarpi við nýggja umfarinum av Broen. Ein filmisk fagurfrøði sum gongur nýggjar leiðir, hóast søgan er skorin eftir sama leisti sum Forbrydelsen, ið púra óskammað hevur stolið kriminaliseraða plottið beint úr einum sangi hjá Teiti:
Tí her hendir svarta onki
(Havnin er ein lítil bygd, 2007)
Millum meistarligar orðvevarar á lívgandi bókamessu fái eg tann tanka, at her eru eisini nógvir tíðarbindarar. Fólk, ið heima binda egna tíð yvir hvítum ørkum og so binda enn meira tíð, at fáa søguna givna út, og halda fram, um tað hepnast, og skriva enn ein part, tá enn betur gongst. Og so verða søgurnar týddar og fluttar í onnur mál og blíva tjykkri og tjykkri, ja heilt inn í Ævinleikafjørðin. Og best sum tú helt at søgan endaði, so støkkur hon uppaftur eftir sama frymli sum í Friday the 13th (1980-2009), har endasenan er ein hond úr dýpinum, har tú bara helt at tey deyðu vóru. Framhaldið er tryggjað.
Tí var tað ein gleði at hoyra at nú fær ein púra ókendur rithøvundur, Alice Munroe (f.1931), Nobelvirðisløn fyri at skriva stuttar søgur.
Skriva stutt. Bara ein snaps og ikki kost og losji. Tað er tað.


text:
Innbjóðing til hugnakvøld hjá Undirlívsbólkinum hjá Krabbameinsfelagnum
Innbjóðing til hugnakvøld hjá Undirlívsbólkinum hjá Krabbameinsfelagnum
Undirlívsbólkurin hjá Krabbameinsfelagnum skipar fyri hugnaløtu, har høvi verður til eitt gott prát og ein drekkamunn, mánakvøldið 19. mars kl. 19.00 til 21.00 í hølunum hjá Krabbameinsfelagnum á Grønlandsvegnum 58, Tórshavn.
Vinarliga boða frá luttøku á telefon 317959 ella umvegis teldupost á kmf@krabbamein.fo innan mánadagagin 19. mars kl. 15.00 so vit vita áleið hvussu nógv vit skulu gera drekka til.
Vinarliga
Beinta E. Højsted, forkvinna í Undirlívsbólkinum